(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΟΓ΄

Δευτέρα 13 Φεβρουαρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Κ. Κουκοδήμου, σελ.
2. Ανακοινώνεται ότι τη συνεδρίαση παρακολουθούν μαθητές από το σχολείο Δεύτερης Ευκαιρίας Περιστερίου, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα σοβαρά προβλήματα λειτουργίας του Ιδρύματος «Η ΠΑΜΜΑΚΑΡΙΣΤΟΣ» λόγω της κρατικής υποχρηματοδότησης, σελ.
 β) Προς τον Υπουργό Υποδομών και Μεταφορών, σχετικά με την επέκταση του αεροδρομίου Χίου, σελ.
 γ) Προς τον Υπουργό Εθνικής Άμυνας, σχετικά «με την κατασπατάληση ευρωπαϊκής χρηματοδότησης-ακατάλληλη σίτιση προσφύγων», σελ.
 δ) Προς την Υπουργό Πολιτισμού και Αθλητισμού, σχετικά με την άμεση πρόσληψη των συμβασιούχων ορισμένου χρόνου (ΙΔΟΧ)-φυλάκων των μουσείων και αρχαιολογικών χώρων με καθεστώς μόνιμης και σταθερής εργασίας, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίου νόμου:

Οι Υπουργοί Εσωτερικών, Οικονομίας και Ανάπτυξης, Παιδείας, Έρευνας και Θρησκευμάτων, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης, Περιβάλλοντος και Ενέργειας, Υποδομών και Μεταφορών, Μεταναστευτικής Πολιτικής, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων και Επικρατείας, οι Αναπληρωτές Υπουργοί Εσωτερικών, Οικονομίας και Ανάπτυξης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών και Περιβάλλοντος και Ενέργειας, καθώς και οι Υφυπουργοί Εξωτερικών και Οικονομικών κατέθεσαν στις 10-2-2017, σχέδιο νόμου: «Συμπληρωματικά μέτρα εφαρμογής του Κανονισμού (ΕΕ, ΕΥΡΑΤΟΜ) 1141/2014 περί ευρωπαϊκών πολιτικών κομμάτων και ιδρυμάτων, μέτρα επιτάχυνσης του κυβερνητικού έργου αρμοδιότητας Υπουργείου Εσωτερικών και άλλες διατάξεις», σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΟΝΣΟΛΑΣ Ε. , σελ.
ΚΡΕΜΑΣΤΙΝΟΣ Δ. , σελ.

Β. Επί των επικαίρων ερωτήσεων:
ΒΙΤΣΑΣ Δ. , σελ.
ΓΚΙΟΚΑΣ Ι. , σελ.
ΚΟΝΙΟΡΔΟΥ Λ. , σελ.
ΚΟΝΣΟΛΑΣ Ε. , σελ.
ΜΗΤΑΡΑΚΗΣ Π. , σελ.
ΠΑΠΑΘΕΟΔΩΡΟΥ Θ. , σελ.
ΣΠΙΡΤΖΗΣ Χ. , σελ.
ΣΥΝΤΥΧΑΚΗΣ Ε. , σελ.
ΦΩΤΙΟΥ Θ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΟΓ΄

Δευτέρα 13 Φεβρουαρίου 2017

Αθήνα, σήμερα στις 13 Φεβρουαρίου 2017, ημέρα Δευτέρα και ώρα 18.08΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθούν τέσσερις επίκαιρες ερωτήσεις. Δεν θα συζητηθούν δεκαεπτά, όπως μας ενημερώνει ο Γενικός Γραμματέας της Κυβέρνησης κ. Καλογήρου.

Δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση οι εξής επίκαιρες ερωτήσεις:

Η δεύτερη με αριθμό 442/6-2-2017 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την περαιτέρω σταδιακή άρση των capital controls, δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου.

Η ένατη με αριθμό 387/24-1-2017 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Οικονομικών, σχετικά με τη νομοθετική ρύθμιση για επέκταση εγκεκριμένων εξόδων πέραν των νοσηλίων δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου. Αιτία: φόρτος εργασίας.

Η τρίτη με αριθμό 458/7-2-2017 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τους Υπουργούς Υγείας και Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις συμβάσεις έργου στα νοσοκομεία και την καταστρατήγηση του δικαιώματος στη μητρότητα, δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Αιτία: ανειλημμένες υποχρεώσεις.

Ομοίως, δεν θα συζητηθεί η πέμπτη με αριθμό 413/30-1-2017 επίκαιρη ερώτηση δεύτερου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Υγείας, σχετικά με τη μη καταβολή των δεδουλευμένων στο προσωπικό καθαριότητας του Γενικού Νοσοκομείου Άρτας, λόγω κωλύματος του κ. Παύλου Πολάκη.

Δεν θα συζητηθεί η ενδέκατη με αριθμό 337/13-1-2017 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ-ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με το εύρος εφαρμογής της τηλεϊατρικής στην Ελλάδα.

Δεν θα συζητηθεί η δέκατη τρίτη με αριθμό 389/24-1-2017 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, σχετικά με την καταβολή των δεδουλευμένων των εργαζομένων καθαριστριών στις υπηρεσίες του Γενικού Νοσοκομείου Άρτας.

Δεν θα συζητηθεί η δέκατη τέταρτη με αριθμό 408/30-1-2017 επίκαιρη ερώτηση δεύτερου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Υγείας, σχετικά με τα σοβαρά προβλήματα των οικογενειών και των εργαζομένων στις υπηρεσίες ειδικής αγωγής.

Δεν θα συζητηθεί η δέκατη πέμπτη με αριθμό 402/27-1-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με τη μείωση του κόστους των διαγνωστικών εξετάσεων για τον καρκίνο του μαστού.

Δεν θα συζητηθεί η δέκατη έκτη με αριθμό 313/5-1-2017 επίκαιρη ερώτηση δεύτερου κύκλου της Βουλευτού Β΄ Πειραιά της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με τον κίνδυνο να μείνουν χωρίς θεραπείες τα παιδιά και οι έφηβοι της ειδικής αγωγής.

Επίσης, δεν θα συζητηθεί η με αριθμό 89/5-10-2016 ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα -που δεν είναι πλέον επίκαιρη- προς τον Υπουργό Υγείας, σχετικά με την ολοκλήρωση και αυτονόμηση του Ογκολογικού Τμήματος του Νοσοκομείου Ρόδου για τον ίδιο λόγο.

**ΕΜΜΑΝΟΥΗΛ ΚΟΝΣΟΛΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Θα σας δώσω τον λόγο στη συνέχεια., κύριε Κόνσολα.

Ομοίως, δεν θα συζητηθεί η με αριθμό 89/5-10-2016 ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ-ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με την ολοκλήρωση και αυτονόμηση του Ογκολογικού Τμήματος του Νοσοκομείου Ρόδου.

Η δεύτερη με αριθμό 441/6-2-2017 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ. Παρασκευής Χριστοφιλοπούλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αναστολή του ασφαλιστικού νόμου για τα «μπλοκάκια», μέχρι την άρση των αδικιών που προκαλούνται από την στρεβλή εφαρμογή του, δεν θα συζητηθεί λόγω κωλύματος του Υφυπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλου. Αιτία: ανειλημμένες υποχρεώσεις.

Η τέταρτη με αριθμό 404/30-1-2017 επίκαιρη ερώτηση δεύτερου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Αγροτικής Ανάπτυξης και Τροφίμων, σχετικά με τη σύνταξη Εθνικού Σχεδίου για τη στήριξη της βαμβακοκαλλιέργειας, δεν θα συζητηθεί λόγω κωλύματος του Υφυπουργού Αγροτικής Ανάπτυξης και Τροφίμων κ. Κόκκαλη. Αιτία: φόρτος εργασίας.

Ομοίως, δεν θα συζητηθεί η έκτη με αριθμό 399/27-1-2017 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ιάσονος Φωτήλα προς τον Υπουργό Αγροτικής Ανάπτυξης και Τροφίμων, σχετικά με την καθυστέρηση του έργου επέκτασης της διώρυγας του ποταμού Πηνειού στη Δυτική Αχαΐα.

Η έβδομη με αριθμό 365/20-1-2017 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Παιδείας, Έρευνας και Θρησκευμάτων, σχετικά με την επαναλειτουργία μεταβατικών τμημάτων του ΤΕΙ Δυτικής Ελλάδας, δεν θα συζητηθεί λόγω απουσίας του Υπουργού Παιδείας, Έρευνας και Θρησκευμάτων κ. Γαβρόγλου εκτός Αθηνών.

H όγδοη με αριθμό 423/31-1-2017 επίκαιρη ερώτηση δευτέρου κύκλου του Βουλευτή Α΄ Θεσσαλονίκης του Λαϊκού Συνδέσμου – Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού,σχετικά με την κατάχρηση του ονόματος «Μακεδονία» σε αθλητικές οργανώσεις», δεν θα συζητηθεί λόγω κωλύματος του Υφυπουργού Πολιτισμού και Αθλητισμού κ. Βασιλειάδη.

Τέλος, η πρώτη με αριθμό 450/6-2-2017 επίκαιρη ερώτηση δευτέρου κύκλου του Βουλευτή Αττικής της Νέας Δημοκρατίας κ. Γεωργίου Βλάχουπρος τον Υπουργό Υποδομών και Μεταφορών,σχετικά με τις προτάσεις – αιτήματα των Δήμων των Μεσογείων ενόψει της διαβούλευσης για την ανανέωση της σύμβασης του Διεθνή Αερολιμένα Αθηνών «Ελ. Βενιζέλος» με το ελληνικό δημόσιο για την περίοδο 2025-2055, δεν θα συζητηθεί λόγω αναρμοδιότητας. Αρμόδιο Υπουργείο είναι το Υπουργείο Οικονομικών.

Κύριε Κόνσολα, έχετε ζητήσει τον λόγο προφανώς για την ερώτησή σας.

Ορίστε, έχετε τον λόγο.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Παίρνω τον λόγο, παρά το ότι ο κύριος Υπουργός δεν εστάθη δυνατό να είναι σήμερα στη συζήτηση, για να θυμίσω ότι και στις 17-03-2016 καταθέσαμε μια ερώτηση σχετικά με τη λειτουργία του Νοσοκομείου Ρόδου. Ρωτούσαμε τον Υπουργό εάν γνωρίζει τα προβλήματα και τα συνακόλουθα προβλήματα που δημιουργούνται από την υποστελέχωση του νοσοκομείου της Ρόδου αλλά και ποιες ενέργειες προτίθεται να κάνει ο Υπουργός, προκειμένου να καλύψει αυτές τις ανάγκες.

Παρά τη συνεχή αναβολή έρχεται ο κύριος Υπουργός μετά από κάποιο διάστημα στη Βουλή και απαντά. Καταθέσαμε ένα σωρό υπομνήματα από φορείς και από παράγοντες που εκπροσωπούν εργαζομένους στο νοσοκομείο αλλά και παράγοντες που σχετίζονται με το νοσοκομείο της Ρόδου. Ο κ. Πολάκης στη συζήτηση εκείνη εν κατακλείδι απαντά –είναι στα Πρακτικά της συνεδρίασης- ότι «όλοι κρινόμαστε, κύριε Κόνσολα, όχι από το τι λέμε, αλλά από το τι κάνουμε. Γιατί είμαστε αυτό που κάνουμε και όχι αυτό που λέμε. Οπότε θα κριθούμε όλοι.»

Συμφωνώ με τον κύριο Υπουργό. Είναι, όμως, ανακολουθία της Κυβέρνησης και ιδιαίτερα του Υπουργείου Υγείας να μην έρχεται να συζητήσει κατά πρόσωπο εδώ στην κοινοβουλευτική διαδικασία ζητήματα. Και εγώ διαφωνώ μαζί σας, κύριε Πρόεδρε. Είναι άκρως επίκαιρη η ερώτηση που καταθέσαμε. Και μιλάω για την ερώτηση από τις 05-10-2016 και δεν έχει απαντηθεί ακόμα, κύριε Πρόεδρε. Είναι πολύ σημαντική ερώτηση και σχετίζεται με την ίδρυση του τμήματος ογκολογίας στο νοσοκομείο της Ρόδου.

Γνωρίζετε ότι στη κοινωνία της Δωδεκανήσου, στη νησιωτική Ελλάδα δεν υπάρχει νοσοκομείο προκειμένου να αντιμετωπίσει τα περιστατικά αυτά. Άρα, θα ήταν ένας σημαντικός πυλώνας να αναχαιτίσουμε τη φυγή από τα νησιά προς το κέντρο. Θα σταματούσαμε την οικονομική αιμορραγία των ασθενών και των συγγενών για να έρθουν εδώ για θεραπεία.

Και επιτρέψτε μου, τελειώνοντας, να καταθέσω τι είπε ο κ. Πολάκης στην ερώτηση εκείνη.

Στην πρώτη ερώτηση για το νοσοκομείο της Ρόδου είπε: « Σχετικά με τα δύο συγκεκριμένα θέματα που είπατε, κύριε Κόνσολα, για τις αυτονομήσεις των τμημάτων, κοιτάξτε να δείτε. Το θέμα του αιμοδυναμικού δεν νομίζω να είναι τόσο έντονο. Δηλαδή, πέντε γιατροί είναι που υπηρετούν εκεί. Νομίζω, όμως, ότι το θέμα του ογκολογικού τμήματος θα μπορούσαμε να το δούμε. Θα συνεννοηθούμε και με τη νέα διοικήτρια σε σχέση με αυτό το πράγμα. Εμείς έχουμε προγραμματίσει για τη Ρόδο δώδεκα νέες μόνιμες θέσεις προσλήψεων ιατρών από την προκήρυξη των εξακοσίων ενενήντα μόνιμων γιατρών. Δεν μιλάω για επικουρικούς γιατρούς, μιλάω για μόνιμους γιατρούς. Σίγουρα θα πάνε κάποιοι στα ΤΕΠ, που ξέρουμε το πρόβλημα. Από εκεί και πέρα θα υπάρξει κάποια εκτίμηση. Δεν έχω καμμία αντίρρηση. Δεν υπάρχει ογκολογικό τμήμα στην περιοχή του ανατολικού Αιγαίου. Όντως έχετε μεγάλο τουρισμό το καλοκαίρι.».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώνετε.

**ΕΜΜΑΝΟΥΗΛ ΚΟΝΣΟΛΑΣ:** «Διπλασιάζεται και τριπλασιάζεται ο πληθυσμός του νησιού και πραγματικά θα κάνουμε ό,τι είναι δυνατόν για να στηριχθεί αυτή η κατάσταση και η προοπτική.».

Καλώ, λοιπόν, κύριε Πρόεδρε, τη δική σας συμβολή και συνδρομή, ώστε να έρθει εδώ ο κ. Πολάκης και να καταθέσει τι προτίθεται να κάνει, γιατί τα προβλήματα του νοσοκομείου της Ρόδου είναι μεγαλύτερα και περισσότερα από τότε που καταθέσαμε την ερώτηση. Και υπάρχει μια διοίκηση στο νοσοκομείο της Ρόδου, η οποία δεν θέλει να δει την αλήθεια και τα προβλήματα.

Στόχος είναι να βελτιώσουμε την ποιότητα ζωής των ασθενών, την ποιότητα ζωής των κατοίκων και να υπάρχει ένα αίσθημα ασφάλειας και αντιμετώπισης όλων των ζητημάτων του νοτίου Αιγαίου συνολικά.

Γι’ αυτό θα ήθελα να πω ότι θα ξανακαταθέσουμε την ερώτηση. Και παρακαλώ τον κ. Πολάκη να έρθει εδώ -και να μην καθυστερήσει να μην πάει στο εξάμηνο- το επόμενο διάστημα, για να αντιμετωπιστεί αυτό το πολύ μεγάλο, σημαντικό πρόβλημα των νησιών της Ρόδου και της Δωδεκανήσου.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κόνσολα, η ερώτηση αυτή είχε υποβληθεί ως γραπτή ερώτηση. Δεν απαντήθηκε. Και, όπως γνωρίζετε, μετά από ένα μήνα γίνεται αυτομάτως επίκαιρη. Γι’ αυτό σχολίασα ότι δεν είναι επίκαιρη, γιατί έχει κατατεθεί ως γραπτή ερώτηση. Πέρασε ο μήνας, δεν απαντήθηκε, και έγινε επίκαιρη. Και βεβαίως, αυτά τα οποία είπατε θα τα μεταφέρουμε στη Διάσκεψη των Προέδρων και στον Γενικό Γραμματέα της Κυβέρνηση, διότι αυτό μου ζητάτε να κάνω αυτή τη στιγμή.

**ΕΜΜΑΝΟΥΗΛ ΚΟΝΣΟΛΑΣ:** Μα, έξι μήνες μετά, κύριε Πρόεδρε;

**ΠΡΟΕΔΡΕΥΩΝ (Δημήτριος Κρεμαστινός):** Εγώ δεν θα το σχολιάσω από τη θέση του Προέδρου, αντιλαμβάνεστε. Όμως, θα κάνω αυτό που νομίζω ότι είναι σωστό.

Προχωρούμε στην τρίτη με αριθμό 459/7-2-2017 επίκαιρη ερώτηση δεύτερου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τα σοβαρά προβλήματα λειτουργίας του Ιδρύματος «Η ΠΑΜΜΑΚΑΡΙΣΤΟΣ» λόγω της κρατικής υποχρηματοδότησης. Θα απαντήσει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Φωτίου.

Τον λόγο έχει ο κ. Ιωάννης Γκιόκας.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Κυρία Υπουργέ, γνωρίζετε το θέμα. Η ερώτηση αφορά τα σοβαρά προβλήματα λειτουργίας που αντιμετωπίζει το Ίδρυμα «ΠΑΜΜΑΚΑΡΙΣΤΟΣ» στη Νέα Μάκρη, το οποίο αυτήν τη στιγμή περιθάλπει εκατόν τριάντα παιδιά με βαρύ αυτισμό και είκοσι τέσσερα κορίτσια από άπορες οικογένειες, που φιλοξενούνται στο οικοτροφείο του ιδρύματος. Σύμφωνα με τη διοίκηση του ιδρύματος η υποχρηματοδότηση από τη μεριά του κράτους έχει οδηγήσει σε σοβαρά οικονομικά αδιέξοδα, τα οποία πλέον απειλούν την ίδια την υπόσταση και τη λειτουργία του ιδρύματος, με προφανείς επιπτώσεις που θα έχει αυτό το ενδεχόμενο στα παιδιά που περιθάλπονται και στις οικογένειές τους.

Συγκεκριμένα, σύμφωνα με τη διοίκηση, τα συσσωρευμένα χρέη προς τους προμηθευτές, τους εργαζόμενους, τα ασφαλιστικά ταμεία είναι περίπου 1,2 εκατομμύρια ευρώ. Στη ΔΕΗ μόνο το χρέος ανέρχεται στα 150.000 ευρώ. Πρόβλημα υπάρχει και με τους εργαζόμενους που δουλεύουν στο ίδρυμα σε δύσκολες συνθήκες, που έχουν να κάνουν και με τη φύση της εργασίας, αλλά και με το γεγονός ότι παραμένουν απλήρωτοι πάνω από δέκα μήνες και ορισμένοι έχουν σταματήσει να εργάζονται.

Η Κυβέρνηση και το αρμόδιο Υπουργείο, παρά το γεγονός ότι υπήρχε δέσμευση το προηγούμενο διάστημα ότι θα δοθεί έκτακτη οικονομική ενίσχυση προς το Ίδρυμα «ΠΑΜΜΑΚΑΡΙΣΤΟΣ» ύψους 350.000 ευρώ, στις αρχές Γενάρη έδωσαν μόνο 48.000 ευρώ, ενώ την ίδια στιγμή συνεχίζεται η ίδια πολιτική, όπως και των προηγούμενων κυβερνήσεων, να μην αποδίδεται προς το ίδρυμα το ένα τρίτο της κρατικής δαπάνης, η οποία –σημειωτέον- έχει μειωθεί κατά 70% τα τελευταία χρόνια και δεν εφαρμόζεται ούτε η συμβατική υποχρέωση της κάλυψης της δαπάνης για τη φιλοξενία των είκοσι τεσσάρων κοριτσιών στο οικοτροφείο.

Είναι πολύ σοβαρά αυτά τα προβλήματα. Είναι προβλήματα που, όπως είπα και πριν, απειλούν τη λειτουργία του ιδρύματος και πρέπει η Κυβέρνηση να τα αντιμετωπίσει άμεσα. Γιατί μιλάμε για παιδιά που έχουν ανάγκη, για οικογένειες που πραγματικά –το γνωρίζετε- περνούν έναν καθημερινό «Γολγοθά».

Η θέση του ΚΚΕ είναι ότι τα προβλήματα, οι ανάγκες αυτές πρέπει να αντιμετωπίζονται μέσα από αποκλειστικά δημόσιες δομές, με αποκλειστική ευθύνη και χρηματοδότηση του κράτους. Εκεί πρέπει να είναι η διεκδίκηση. Όμως, μέχρι να γίνει αυτό πρέπει τα ιδρύματα αυτά να λειτουργούν επαρκώς.

Γι’ αυτόν τον λόγο ρωτάμε: Τι μέτρα θα πάρει η Κυβέρνηση για να εξασφαλιστεί από τον κρατικό προϋπολογισμό η χρηματοδότηση προς το Ίδρυμα «ΠΑΜΜΑΚΑΡΙΣΤΟΣ», να καταβληθούν τα δεδουλευμένα προς τους εργαζόμενους, τους προμηθευτές και να αντιμετωπιστούν τα άμεσα, επείγοντα λειτουργικά έξοδα του ιδρύματος;

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει η κυρία Υπουργός.

**ΘΕΑΝΩ ΦΩΤΙΟΥ (Αναπληρώτρια Υπουργός** **Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Γκιόκα, ευχαριστώ για τη σημερινή ερώτηση, γιατί θα ήθελα να ξαναπώ αυτό που λέω πολύ τον τελευταίο καιρό -και μάλιστα πριν από μισή ώρα έλεγα στην Επιτροπή Κοινωνικών Υποθέσεων στο νομοσχέδιο που θα έρθει προς ψήφιση στη Βουλή την Πέμπτη-ότι, δηλαδή, το προνοιακό κράτος φτιάχτηκε στην Ελλάδα κυρίως από τον εμφύλιο και μέχρι σήμερα, αλλά και από την αρχή, από το 1900, στη βάση της φιλανθρωπίας. Δηλαδή, νομικά πρόσωπα ιδιωτικού δικαίου διαφόρων μορφών, ΜΚΟ, ΑΜΚΕ κλπ. όλων των μορφών, σωματεία φιλανθρωπικά κλπ., ιδρύθηκαν στην Ελλάδα και σε αυτά δόθηκε η δυνατότητα να ασκούν την κοινωνική προστασία, την πρόνοια.

«Η ΠΑΜΜΑΚΑΡΙΣΤΟΣ» είναι ένα απ’ αυτά. Δεν λέω, δηλαδή, ότι έγινε τίποτα διαφορετικό. Iδρύθηκε το 1953, όπως ξέρετε.

Πρόθεσή μας είναι να τακτοποιήσουμε αυτό το τοπίο. Γι’ αυτό φέραμε και το συγκεκριμένο άρθρο του νόμου, το οποίο μόλις πριν συζητούσαμε στην επιτροπή, σύμφωνα με το οποίο, κατ’ αρχάς, πρέπει όλα αυτά τα ιδρύματα με ίδιους κανόνες να εγγραφούν σε εθνικό μητρώο. Επιτέλους, να γνωρίζουμε και πόσοι εργάζονται και πόσοι ωφελούνται και πόσα χρήματα έχουν από κληροδοτήματα και ποια είναι η περιουσία τους και ποιοι είναι οι κανόνες τελικά τους οποίους εφαρμόζουν κ.ο.κ. Πρέπει να πω εδώ ότι το κόμμα σας δηλώνει «παρών» σε αυτό.

Εγώ λέω, λοιπόν, ότι θα κάνουμε αυτή την καταγραφή και θα δούμε από εκεί και ύστερα με ποιους κανόνες όλα αυτά τα ιδρύματα θα λειτουργούν υπέρ του δημοσίου οφέλους, με κανόνες δημοσίου οφέλους.

Τώρα, ειδικά για την «ΠΑΜΜΑΚΑΡΙΣΤΟ», για να μην νομίζετε ότι υπεκφεύγω, τον Ιούνιο του 2016, απαντώντας σε ερώτηση του κ. Βορίδη, είχα δηλώσει το εξής: «Εμείς θα διασφαλίσουμε, πρώτον, τη λειτουργία της «ΠΑΜΜΑΚΑΡΙΣΤΟΥ». Τότε, κύριε Γκιόκα, δεν υπήρχε διοικητικό συμβούλιο, ο κ. Ψινάκης δεν είχε ποιους να διορίσει, εγώ δεν μπορούσα να δώσω λεφτά. Διασφάλιζα κάθε ημέρα να μην κοπεί το ρεύμα, το νερό κλπ..

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Να μου δώσετε λίγο χρόνο, κύριε Πρόεδρε, γιατί είναι σημαντικό.

Και τότε έλεγα ότι «όσα τους δώσαμε πέρυσι» –σας παρακαλώ να διαβάσετε ό,τι έχω δηλώσει- «θα μπορέσουμε να τα δώσουμε και φέτος». Τι είχαμε δώσει πέρυσι; Είχαμε δώσει 266.290 ευρώ. Τα ίδια δώσαμε και φέτος, δηλαδή 241.175 ευρώ και εκκρεμεί να πληρώσουμε τις δεκαπέντε κλίνες, για τις οποίες περιμένουμε, διότι ακόμη δεν υπάρχει έκθεση που να μας ζητούν να πληρώσουμε αυτές τις κλίνες.

Πρέπει να ξέρετε ότι εδώ είναι κράτος. Εάν δεν μας ζητηθούν συγκεκριμένα πράγματα -και έχουμε κατ’ επανάληψη ενοχλήσει και την Περιφέρεια και το ίδρυμα γι’ αυτή την έκθεση- δεν μπορούμε να πληρώσουμε τις κλίνες. Έχω χαρτί από τις υπηρεσίες μας, από τις 17 Ιανουαρίου, που έχει σταλεί στην «ΠΑΜΜΑΚΑΡΙΣΤΟ» και λέει γι’ «αυτές τις συμβατικές κλίνες, συνοδευόμενη αποκατάσταση του συμβαλλόμενου ιδρύματος για το χρονικό διάστημα από 11-11-2016 έως 31-12-2016» κλπ., γιατί νωρίτερα δεν υπάρχει έκθεση, ώστε να πληρωθούν οι συγκεκριμένες κλίνες.

Να πούμε ορισμένα πράγματα για τους εργαζόμενους. Όπως ξέρετε, στείλαμε αμέσως το ΣΕΠΕ. Έχω σήμερα αναλυτική έκθεση του ΣΕΠΕ. Οι εργαζόμενοι μάς ενδιαφέρουν πάρα πολύ. Και βεβαίως, μας ενδιαφέρουν τα παιδιά τα οποία βρίσκονται σ’ αυτά τα ιδρύματα να συνεχίσουν να βρίσκονται σ’ αυτά τα ιδρύματα και μέχρι να έρθει εκείνη η ώρα, που όλα τα ιδρύματα θα είναι δημόσια, να λαμβάνουν αυτές τις υπηρεσίες σωστά και οι εργαζόμενοι να πληρώνονται.

Για το ΣΕΠΕ τώρα. Τι έχει γίνει; Επειδή έκανε το αρμόδιο τμήμα εργασιακών σχέσεων…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Να συνεχίσω στη δευτερολογία μου, κύριε Πρόεδρε; Τι να κάνω, για να μην καταχραστώ τον χρόνο;

**ΠΡΟΕΔΡΕΥΩΝ (Δημήτριος Κρεμαστινός):** Τα υπόλοιπα στη δευτερολογία σας, κυρία Υπουργέ.

Ο κ. Γκιόκας έχει τον λόγο.

**ΙΩΑΝΝΗΣ ΓΚΙΟΚΑΣ:** Κυρία Υπουργέ, κατ’ αρχάς, αναφερθήκατε στο ζήτημα του νομοσχεδίου, στο οποίο όντως το Κομμουνιστικό Κόμμα Ελλάδας ψηφίζει «παρών». Και ξέρετε τον λόγο, γιατί το Κομμουνιστικό Κόμμα Ελλάδας ψηφίζει «παρών». Δεν ψηφίζει «παρών», γιατί δεν θέλει να γίνει η καταγραφή. Εμείς αυτό που θέτουμε είναι ότι αυτή η καταγραφή των ΜΚΟ, των διαφόρων ιδρυμάτων κλπ. γίνεται, προκειμένου αυτές να αξιοποιηθούν, για να καλύπτουν ανάγκες που κανονικά θα έπρεπε να καλύπτει το κράτος.

Και με συγχωρείτε, η πολιτική σας μέχρι σήμερα σε μια σειρά τομείς -και στον τομέα του προσφυγικού- έχει δείξει ότι μια σειρά πλευρές που θα έπρεπε να τις εξασφαλίζει το κράτος με δικές του δομές - υπηρεσίες, έχουν δοθεί σε μη κυβερνητικές οργανώσεις. Ένα ζήτημα είναι αυτό.

Το δεύτερο ζήτημα είναι το εξής: Η λειψή χρηματοδότηση προς το Ίδρυμα «Η ΠΑΜΜΑΚΑΡΙΣΤΟΣ» έχει να κάνει με το γεγονός ότι δεν υπήρχε καταγραφή; Με συγχωρείτε, μπορεί, δηλαδή, το Ίδρυμα «Η ΠΑΜΜΑΚΑΡΙΣΤΟΣ» να εξομοιωθεί με μια οποιαδήποτε μη κυβερνητική οργάνωση από αυτές που έχουν ξεφυτρώσει σαν τα μανιτάρια; Είναι ένα ίδρυμα γνωστό, το οποίο λειτουργεί εδώ και χρόνια και για το οποίο υπάρχει η συγκεκριμένη δέσμευση -αν δεν κάνω λάθος, που νομίζω ότι δεν κάνω λάθος- ότι το 1/3 της δαπάνης λειτουργίας του θα καλύπτεται από το κράτος συν το οικοτροφείο. Και το ζήτημα είναι ότι αυτά δεν έχουν αποδοθεί.

Επίσης, οι δικές μου πληροφορίες λένε -διαψεύστε με, αν κάνω λάθος- ότι αρχές Γενάρη δόθηκαν 48.000 ευρώ και όχι 200.000 ευρώ, όσα λέτε. Μπορεί να δοθούν το επόμενο διάστημα, αλλά ακόμη δεν έχουν δοθεί.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είχαν δοθεί ήδη το πρώτο εξάμηνο. Τέλος πάντων, στη δευτερολογία θα σας απαντήσω.

**ΙΩΑΝΝΗΣ ΓΚΙΟΚΑΣ:** Μιλάω για το νέο έτος.

Όμως, δεν μπορεί να βάζετε μπροστά το ζήτημα της καταγραφής, προκειμένου να μην στηριχθούν μια σειρά από δομές. Και εμείς το ξαναλέμε: Βεβαίως, η περίθαλψη των παιδιών, που έχουν ανάγκη, πρέπει να γίνεται αποκλειστικά από δημόσιες δομές. Όμως, ούτε και στο ζήτημα αυτό βλέπουμε η Κυβέρνηση να κινείται προς μια κατεύθυνση, να δημιουργεί, δηλαδή, δημόσιες δομές, ιδιαίτερα στην ειδική αγωγή. Πού είναι;

Σε αυτά τα ιδρύματα υπήρχαν τρεις χιλιάδες παιδιά και τώρα έχουν μειωθεί στα χίλια πεντακόσια. Επίσης, μια σειρά από οικογένειες που είχαν «φορτωθεί» στις πλάτες τους τη στήριξη των παιδιών τους, εξαιτίας των οικονομικών δυσκολιών που αντιμετωπίζουν, δεν μπορούν να κάνουν ούτε αυτό.

Και ποιο είναι το αποτέλεσμα; Το αποτέλεσμα είναι τέτοια ιδρύματα -δεν λέω για το ίδρυμα «Η ΠΑΜΜΑΚΑΡΙΣΤΟΣ»- είτε να καταφεύγουν σε επιβολή τροφείων -και το ξέρετε πάρα πολύ καλά ότι υπάρχουν ιδρύματα που ζητάνε τροφεία- είτε ουσιαστικά αυτός ο χώρος να κυριαρχείται -και το επόμενο διάστημα αυτό θα γίνει ακόμα πιο έντονο- από διάφορους εμπόρους ουσιαστικά. Άρα, βεβαίως και το ζήτημα είναι οι δημόσιες δομές.

Όμως, πείτε μας, τι κάνει η Κυβέρνηση για να δημιουργήσει δημόσιες δομές; Μέχρι να γίνει αυτό -που δεν το βλέπουμε- πρέπει αυτά τα ιδρύματα να λειτουργούν, προκειμένου τα παιδιά, που πηγαίνουν εκεί πέρα, οι οικογένειές τους να στηρίζονται, όπως φυσικά και οι εργαζόμενοι.

**ΠΡΟΕΔΡΕΥΩΝ (Δημήτριος Κρεμαστινός):** Μάλιστα.

Κυρία Υπουργέ, έχετε και πάλι τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Γκιόκα, εσείς θέλετε μέσα σε είκοσι τρεις μήνες αυτή η Κυβέρνηση να καταφέρει χίλια πεντακόσια τέτοια ιδρύματα. Δεν είναι ΜΚΟ αυτά. Αυτά είναι ιδρύματα σαν την «ΠΑΜΜΑΚΑΡΙΣΤΟ». Και είναι χίλια πεντακόσια ιδρύματα! Ένα τέτοιο ίδρυμα είναι και το «Γηροκομείο Αθηνών». Έχετε παρακολουθήσει τι συμβαίνει με το «Γηροκομείο Αθηνών» αυτές τις μέρες; Έχετε πάρει είδηση ότι χρωστάει 30 εκατομμύρια ευρώ; Ξέρετε ότι εκατό ηλικιωμένοι άνθρωποι τρέφονται από εμάς, διότι το «Γηροκομείο Αθηνών», με τεράστια περιουσία οκτακοσίων ακινήτων, δεν μπορεί να τα θρέψει; Τι ακριβώς μου λέτε;

Αυτή τη στιγμή εμείς πρέπει να εξυγιάνουμε αυτό το τοπίο. Εσείς μου λέτε: «Δίνε χρήματα χωρίς κανέναν έλεγχο, γιατί έτσι πρέπει».

**ΙΩΑΝΝΗΣ ΓΚΙΟΚΑΣ:** Δεν είπα τέτοιο πράγμα.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτό μου λέτε αυτή τη στιγμή.

**ΙΩΑΝΝΗΣ ΓΚΙΟΚΑΣ:** Έτσι το ερμηνεύετε εσείς.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εγώ λέω ότι εγώ δεν θέλω να κλείσει κανένα από αυτά τα ιδρύματα και πολύ περισσότερο «Η ΠΑΜΜΑΚΑΡΙΣΤΟΣ». Και ξέρουν όλοι από την πρώτη στιγμή τι έκανα για την «ΠΑΜΜΑΚΑΡΙΣΤΟ». Σκεφθείτε ότι αυτά που έδωσα στην «ΠΑΜΜΑΚΑΡΙΣΤΟ» το πρώτο και το δεύτερο εξάμηνο του 2016, ήταν χρήματα του 2016. Μπορεί να πληρώθηκε το 2017 τις 48.000, όμως ήταν του 2016. Δεν αφορούν το 2017. Αυτά τα χρήματα πρέπει να καταλάβετε ότι αφορούν το ποσοστό 1.600.000 ευρώ που δώσαμε στην περιφέρεια Αττικής για όλα τα ιδρύματα.

Αν σκεφτείτε, λοιπόν, το ποσοστό των χρημάτων που δώσαμε στην «ΠΑΜΜΑΚΑΡΙΣΤΟ», θα καταλάβετε ότι είναι πολύ σημαντικό. Αυτό είναι το ένα.

Τώρα, οι εργαζόμενοι μας ενδιαφέρουν ακόμη περισσότερο -όχι από τα παιδιά, τα παιδιά μας ενδιαφέρουν- για να μπορούν να προσφέρουν τις υπηρεσίες τους στα παιδιά.

Όταν πήγε, λοιπόν, το ΣΕΠΕ, βρήκε καταγγελίες ότι ήταν απλήρωτοι είκοσι ένας εργαζόμενοι. Από αυτούς, οι δεκαεφτά εργαζόμενοι ανακάλεσαν την καταγγελία τους, καθώς προέβησαν σε συμφωνία με το ανωτέρω ίδρυμα.

Έμειναν τέσσερις προσφεύγοντες στο ΣΕΠΕ. Στον πρώτο κατεβλήθησαν το επίδομα άδειας του 2016, το δώρο Πάσχα του 2016, καθώς και η άδεια. Για τον δεύτερο διενεργήθηκε νέα εργατική διαφορά και ο εν λόγω εργαζόμενος συμφώνησε στη σταδιακή καταβολή των οφειλόμενων. Οι δύο άλλες προσφεύγουσες δεν συμφώνησαν, δεν απεδέχθησαν την πρόταση του Ιδρύματος και τους ζητήθηκε να κάνουν μηνυτήρια αναφορά, για να προβούμε από το ΣΕΠΕ, όπως έπρεπε, στις υπόλοιπες ενέργειες. Μέχρι σήμερα οι εργαζόμενες δεν έχουν υποβάλλει τις ζητηθείσες υπεύθυνες δηλώσεις.

Τέλος, στις 7-2-2017 το τμήμα εργασιακών σχέσεων του ΣΕΠΕ στην περιοχή της Άνοιξης διενήργησε επιτόπιο έλεγχο. Στον επιτόπιο έλεγχο ευρέθησαν ότι σαράντα πέντε εργαζόμενοι για το χρονικό διάστημα από τον Αύγουστο του 2015 έως το 2016 έχουν οφειλές δεδουλευμένων αποδοχών τους.

Κατόπιν τούτου, δόθηκε προθεσμία πέντε ημερών, προκειμένου το ίδρυμα να προσκομίσει γραπτές εξηγήσεις στην τοπική υπηρεσία. Επίσης, ζητήθηκαν εντός της δοθείσης προθεσμίας να προσκομιστούν αναλυτικές εξοφλητικές αποδείξεις για το χρονικό διάστημα από τον Ιούλιο του 2016 έως τον Ιανουάριο του 2017, καθότι η προϊσταμένη του τμήματος οικονομικών του ιδρύματος δήλωσε ότι έχουν καταβληθεί για αυτό το χρονικό διάστημα στο σύνολο του απασχολούμενου προσωπικού οι δεδουλευμένες αποδοχές. Επομένως, περιμένει τις γραπτές εξηγήσεις το ΣΕΠΕ, για να προβεί σε νόμιμες ενέργειες.

Ούτε μια μέρα δεν θέλουμε να αφήσουμε τους εργαζόμενους απλήρωτους, κύριε Γκιόκα. Βοηθάμε με κάθε τρόπο. Εκτός των άλλων, περάσαμε τροπολογία με την οποία δίναμε το δικαίωμα στην Περιφέρεια Αττικής, αλλά και σε όλες τις περιφέρειες, να πληρώνουν επιπλέον 20% -επειδή μας είπαν ότι είχαν χρήματα- στους φορείς που εμείς χρηματοδοτούσαμε. Περιμένουμε η Περιφέρεια Αττικής να δώσει επιπλέον χρήματα στην «ΠΑΜΜΑΚΑΡΙΣΤΟ», γιατί μας το έχει υποσχεθεί.

Προσπαθούμε από παντού να μαζέψουμε όποιο ευρώ μπορούμε, για να βοηθήσουμε αυτά τα ιδρύματα. Όμως, οι εποχές της ευμάρειας έχουν περάσει και αυτή τη στιγμή ή θα βρούμε ένα νέο πλαίσιο λειτουργίας των πάντων, το οποίο θα έχει χαρακτήρα -και το επαναλαμβάνω- δημοσίου οφέλους ή πραγματικά θα συνεχίσουμε αυτή την αντιδικία.

Σας είπα ότι τα ιδρύματα είναι πάρα πολλά, κύριε Γκιόκα, και μακάρι να είχα όλα αυτά τα χρήματα να τα δίνω. Χρειάζεται, όμως, και αξιολόγηση των δομών και πλήρης γνώση του τι συμβαίνει, ώστε να μπορούν όλα αυτά τα πράγματα να περιέλθουν στο δημόσιο ή σε υπηρεσίες που ασκούν με δημόσιο τρόπο διοίκηση. Αυτό ήθελα να πω.

**ΙΩΑΝΝΗΣ ΓΚΙΟΚΑΣ:** Τα ιδρύματα αυτά φτιάχτηκαν, γιατί δεν υπήρχαν δομές.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης κι Κοινωνικής Αλληλεγγύης):** Αν θέλετε να συνεχίσουμε, μπορούμε να τα πούμε έξω. Αν θέλετε να τα πούμε εδώ, πρέπει να απαντάω.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ. Κυρία Υπουργέ, τελείωσε εδώ η συζήτηση, παρακαλώ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν θα φορτωθώ εγώ ό,τι έχει γίνει.

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε στην πρώτη με αριθμό 449/6-2-2017 επίκαιρη ερώτηση πρώτου κύκλου του Βουλευτή Χίου της Νέας Δημοκρατίας κ. Παναγιώτη Μηταράκη προς τον Υπουργό Υποδομών και Μεταφορών, σχετικά με την επέκταση του αεροδρομίου Χίου.

Στην ερώτηση θα απαντήσει ο Υπουργός Υποδομών και Μεταφορών, ο κ. Σπίρτζης.

Παρακαλώ, κύριε Μηταράκη, έχετε τον λόγο για δύο λεπτά.

**ΠΑΝΑΓΙΩΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κατ’ αρχάς, να σας ευχαριστήσω που κάνετε σωστά τη δουλειά σας. Όταν απαντώνται μόνο τέσσερις από τις είκοσι μία ερωτήσεις, το ότι είστε εδώ για να απαντήσετε αποτελεί εξαίρεση.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Συγγνώμη, κύριε Μηταράκη, του Υπουργείου εννοείτε;

**ΠΑΝΑΓΙΩΤΗΣ ΜΗΤΑΡΑΚΗΣ:** Όχι, αναφέρομαι συνολικά. Από τις είκοσι μία ερωτήσεις που ήταν προς συζήτηση σήμερα, θα απαντηθούν μόνο τέσσερις. Και μπράβο που είστε εδώ να απαντήσετε.

Επίσης, πριν δύο χρόνια σχεδόν ήμασταν πάλι εδώ και συζητήσαμε πάλι σε αυτήν την Αίθουσα το θέμα της επέκτασης του διαδρόμου και της ανακαίνισης των εγκαταστάσεων του αεροδρομίου Χίου. Από τότε, δυστυχώς, μετά από δύο χρόνια, ελάχιστα έχουν αλλάξει.

Η επέκταση του αεροδρομίου είναι απαραίτητη σε ένα νησί το οποίο προσπαθεί να αναπτύξει το τουριστικό προϊόν του, ειδικά σε μια εποχή που λόγω του μεταναστευτικού βιώνει μεγάλη μείωση στην άφιξη ξένων τουριστών. Παραδείγματος χάριν, να σημειώσω ότι πέρσι είχαμε μείωση 69% των πτήσεων charter προς τη Χίο. Φέτος, είναι πιθανό να μην έχουμε ούτε μία πτήση charter προς τη Χίο.

Αντιλαμβάνομαι ότι τριάντα πέντε χρόνια συζητάμε γι’ αυτό το αεροδρόμιο. Φυσικά, οι ευθύνες είναι διαχρονικές. Να δούμε, όμως, το τώρα:

Τον Δεκέμβριο του 2014 η προηγούμενη κυβέρνηση παρέδωσε στην Υπηρεσία Πολιτικής Αεροπορίας την αναγκαία έκταση για την επέκταση του διαδρόμου και είχε ετοιμάσει την προκήρυξη του έργου για την περίφραξη του clear way για την επέκταση του διαδρόμου.

Δύο χρόνια μετά, ελάχιστα έχουν γίνει. Μερικώς έχει ξεκινήσει το έργο της περίφραξης και δεν έχει βρεθεί λύση στο θέμα της μετακίνησης της λεωφόρου Χρήστου. Παρ’ ότι σας έχω κάνει σχετική ερώτηση από τις 23 Σεπτεμβρίου, ακόμη δεν έχει απαντηθεί. Δεν έχουν ολοκληρωθεί κάποιες απαλλοτριώσεις στο νότιο τμήμα του αεροδρομίου. Σας έχω κάνει σχετική αναφορά στις 30 Ιανουαρίου και περιμένω για την απάντησή σας.

Η Υπηρεσία Πολιτικής Αεροπορίας κατέθεσε στις 16 Ιανουαρίου ένα ενημερωτικό σημείωμα, στο οποίο αναφέρονται τα απαιτούμενα έργα για την επέκταση και τον εκσυγχρονισμό του αεροδρομίου, δηλαδή ο διάδρομος, ο αεροσταθμός, το πεδίο ελιγμών και ο παραλιακός δρόμος.

Θέλω, λοιπόν, να σας ρωτήσω σήμερα τα εξής: Αποδέχεστε τα έργα που προτείνει η Υπηρεσία Πολιτικής Προστασίας; Πώς τοποθετείστε; Κυρίως, έχει προβλεφθεί χρηματοδότηση γι’ αυτά τα έργα; Ποιο είναι το χρονοδιάγραμμα; Πότε θα γίνουν;

Να θυμίσω ότι είναι σημαντικό να μας πείτε ξεκάθαρα ποια είναι η θέση του Υπουργείου για το θέμα του αεροδρομίου. Διότι όταν είχατε έρθει προεκλογικά τον Σεπτέμβριο του 2015 στη Χίο είχατε πει: «Η επιχειρηματολογία που συνδέει την επέκταση του διαδρόμου με τον αριθμό των πτήσεων στο νησί εκφράζεται μόνο από τον κ. Μηταράκη».

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Να πω, κατ’ αρχάς, ότι προσπαθούμε να είμαστε όσο πιο συνεπείς γίνεται για την απάντηση των ερωτήσεων. Πιστεύω ότι στο Υπουργείο τα καταφέρνουμε.

Θα ήθελα να κάνω μια παράκληση στο Προεδρείο: Καλό θα ήταν, επειδή δεν είναι εύκολο να απαντάμε δύο φορές κάθε εβδομάδα σε ερωτήσεις Βουλευτών κι επειδή θέλουμε να είμαστε συνεπείς, να υπάρχει ένας προγραμματισμός και να ερχόμαστε μια φορά την εβδομάδα.

**ΠΡΟΕΔΡΕΥΩΝ (Δημήτριος Κρεμαστινός):** Συγγνώμη, που σας διακόπτω. Και προσωπικά έχω κάνει αυτήν την πρόταση στη Διάσκεψη των Προέδρων, αλλά τώρα, με τη μεταβολή του Κανονισμού της Βουλής, νομίζω θα προβλεφθεί αυτό, διότι υπάρχει πρόβλημα.

**ΠΑΝΑΓΙΩΤΗΣ ΜΗΤΑΡΑΚΗΣ:** Σωστό. Έχει δίκιο.

**ΠΡΟΕΔΡΕΥΩΝ (Δημήτριος Κρεμαστινός):** Ναι, έχει δίκιο. Εγώ το έχω προτείνει αυτό.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Αγαπητέ, κύριε συνάδελφε, πριν από ενάμισι χρόνο σας είχα απαντήσει πάλι για το αεροδρόμιο της Χίου σε μια επίκαιρη που είχατε κάνει. Είναι προφανές -το είπατε κι εσείς- ότι σαράντα χρόνια περίπου, από τη Μεταπολίτευση μέχρι σήμερα, η χώρα και το νησί συζητάει για το έργο του αεροδρομίου, τον εκσυγχρονισμό και την αναβάθμισή του. Αυτή ήταν η λογική που κινούνταν το πολιτικό σύστημα της χώρας μέχρι πρόσφατα, δηλαδή, ένας τρόπος που δεν αρμόζει ούτε στις τοπικές κοινωνίες ούτε στη χώρα μας, να έχουμε εξαγγελίες και μόνο, κανένα σχέδιο και να μην προχωρούν τα πράγματα.

Να θυμίσω για το ιστορικό ότι εκπονήθηκε από την ΥΠΑ το 1985 η μελέτη για την ανάπτυξη και τη βελτίωση των υποδομών του αεροδρομίου. Η συγκεκριμένη μελέτη δεν υλοποιήθηκε ποτέ, γιατί δεν υπήρχε μελέτη περιβαλλοντικών επιπτώσεων και η τοπική κοινωνία διαφωνούσε. Επικαιροποιήθηκε η μελέτη το 1996. Συντάχθηκε η περιβαλλοντική το 1998 και σε σχέση με το master plan -πραγματικά είναι για γέλιο- η ΥΠΑ συνέταξε ένα νέο σχέδιο ανάπτυξη του αεροδρομίου και εγκρίθηκε η ΜΠΕ το 2003. Τροποποιήθηκαν οι όροι το 2012, εννιά χρόνια μετά και επανατροποποιήθηκαν το 2016, πέρσι δηλαδή.

Θα ήθελα να σας πω, επίσης, σε σχέση με αυτό που έχετε καταθέσει στο σκεπτικό της επίκαιρης ερώτησης, ότι η προηγούμενη κυβέρνηση είχε προχωρήσει και ολοκληρώσει τις απαιτούμενες απαλλοτριώσεις, ότι η προηγούμενη κυβέρνηση δεν είχε προχωρήσει και ολοκληρώσει τις απαιτούμενες απαλλοτριώσεις. Είχε ένα θέμα και η προηγούμενη κυβέρνηση και γενικά οι προηγούμενες κυβερνήσεις με το θέμα των απαλλοτριώσεων. Δεν τις ολοκληρώνανε ποτέ, σε κανένα έργο, είτε ήταν δρόμοι, είτε ήταν αεροδρόμια, είτε ήταν άλλα έργα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θέλω μισό λεπτό για να τελειώσω.

Ποια είναι η αλήθεια; Η αλήθεια είναι ότι ενώ είχαν αποφασιστεί 165 εκατομμύρια ευρώ περίπου πρωτόδικα, το 2011 με απόφαση του Εφετείου Αιγαίου -άλλη απόφαση- το ποσό ανήλθε στα 70 εκατομμύρια ευρώ και εμείς αποφασίσαμε να συνεχιστεί η απαλλοτρίωση μόνο για το βόρειο τμήμα της κηρυχθείσας απαλλοτρίωσης, που από τις εβδομήντα τέσσερις χιλιάδες οκτακόσια σαράντα δύο τετραγωνικά μέτρα, πήγαμε στις είκοσι επτά χιλιάδες οκτακόσια σαράντα τέσσερα τετραγωνικά μέτρα. Και βέβαια η διαδικασία παράδοσης - παραλαβής των απαλλοτριωθέντων εκτάσεων ολοκληρώθηκε το 2015.

Τώρα τι έχει γίνει αυτό το διάστημα: Κατ’ αρχάς, έχει ξεκινήσει η προμελέτη της επέκτασης του αεροδρομίου Χίου από την ΥΠΑ με τη βοήθεια συγκεκριμένων συναδέλφων από το Υπουργείο. Η εκπόνηση της μελέτης σκοπιμότητας του συνολικού έργου θα παραδοθεί στις 30 Απριλίου 2017, το πρώτο εξάμηνο του 2017.

Το έργο περίφραξης, που ρωτήσατε, θα έχει ολοκληρωθεί. Εκτελείται κανονικά. Έπρεπε να έχει ολοκληρωθεί στις 2 Φεβρουαρίου, αλλά συμβατικά πήρε παράταση μέχρι τις 7 Μαρτίου, γιατί είχαμε τις γνωστές απρόβλεπτες καιρικές συνθήκες.

Και βέβαια, για την πλήρη ολοκλήρωση του έργου απαιτείται η χορήγηση της απαιτούμενης άδειας κυκλοφοριακών ρυθμίσεων άλλων αρμόδιων τοπικών αρχών -δήμος, αστυνομία- και τα συγκοινωνιακά και υδραυλικά έργα στην προέκταση της οδού Χρήστου μέχρι την οδό Ροδοκανάκη.

Ο δήμος έχει ήδη αναθέσει και εκπονεί μελέτη, από ό,τι γνωρίζω, για τα ανωτέρω έργα, αλλά δεν την έχει ολοκληρώσει και βρίσκεται σε αναζήτηση των πιστώσεων αυτών.

Επίσης, εκπονείται η μελέτη για την επέκταση και αναδιαρρύθμιση του υφιστάμενου αεροσταθμού. Εκπονείται, επίσης, και έχει ολοκληρωθεί η μελέτη από την ΥΠΑ για το πεδίο ελιγμών, που είναι προϋπολογισμού περίπου 3 εκατομμυρίων ευρώ και έχει ολοκληρωθεί και η εκπόνηση γεωτεχνικής μελέτης.

Τι γίνεται με τη χρηματοδότηση: Έχουμε βρει χρηματοδότηση. Το έχουμε εντάξει στο ΕΠΠΕΡΑΑ 2014-2020. Όμως, δεν πρόκειται, κύριε Μηταράκη, να το αρχίσουμε αυτό το έργο -και θέλω να είμαι πολύ ειλικρινής, το σκεπτικό θα το αναπτύξω στη δευτερομιλία μου- αν δεν υπάρχει ένα προαπαιτούμενο που έχουμε θέσει ως Κυβέρνηση.

**ΠΑΝΑΓΙΩΤΗΣ ΜΗΤΑΡΑΚΗΣ:** Το οποίο είναι;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Το οποίο είναι το εξής: Η προηγούμενη κυβέρνηση είχε φροντίσει πολλά πράγματα και πολλές δεσμεύσεις της χώρας να μην τις κοινοποιεί στον ελληνικό λαό και στο Κοινοβούλιο. Πριν ενάμιση χρόνο, λοιπόν, δεν ξέραμε. Τώρα μάθαμε.

Τι θα πει αυτό: Αυτό θα πει ότι η κυβέρνηση Σαμαρά επί αντιπροεδρίας Βαγγέλη Βενιζέλου είχε παραχωρήσει στο ΤΑΙΠΕΔ και τα υπόλοιπα αεροδρόμια, εκτός από τα δεκατέσσερα αεροδρόμια που είναι στους δύο διαγωνισμούς και τα ανέλαβε η κοινοπραξία της «FRAPORT».

Εμείς δεν είμαστε καθόλου, μα καθόλου διατεθειμένοι να κάνουμε έργα σε αεροδρόμια που πρόκειται κατά την πολιτική που είχατε εσείς δεσμευτεί και προχωρήσει, να ιδιωτικοποιηθούν, όπως κάνατε στο αεροδρόμιο της Θεσσαλονίκης, στο αεροδρόμιο των Χανίων και στο αεροδρόμιο της Σκιάθου, αν θυμάμαι καλά.

Επομένως, έχει γίνει η απαραίτητη διαβούλευση με το ΤΑΙΠΕΔ. Το ΤΑΙΠΕΔ οφείλει -και πιστεύω ότι έχει ολοκληρωθεί- τη μελέτη για το αν αυτά τα αεροδρόμια είναι βιώσιμα ή δεν είναι κατά το δικό τους σκεπτικό, αυτό, δηλαδή, που εσείς είχατε καθορίσει. Περιμένουμε, λοιπόν, πότε αυτά τα αεροδρόμια θα πάνε στο νέο υπερταμείο, προκειμένου να μην είναι για ιδιωτικοποίηση και να προχωρήσουμε στα έργα εκσυγχρονισμού και επέκτασής τους.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μηταράκη, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΜΗΤΑΡΑΚΗΣ:** Κύριε Υπουργέ, από την πρωτολογία σας αντιλαμβάνομαι ότι όσο έχουμε Κυβέρνηση ΣΥΡΙΖΑ, δεν θα έχουμε νέο αεροδρόμιο στη Χίο. Νομίζω ότι το είπατε καθαρά σχεδόν στο τέλος.

Σας θυμίζω ότι η πρόβλεψη της προηγούμενης κυβέρνησης ήταν ότι τα αεροδρόμια που δεν θα ιδιωτικοποιόντουσαν -αυτά που δεν περιλαμβάνονταν στα δεκατέσσερα περιφερειακά αεροδρόμια- θα λειτουργούσαν υπό δημόσιο έλεγχο.

Εν πάση περιπτώσει, η επέκταση και ο εκσυγχρονισμός ενός αεροδρομίου αφορά τη βιωσιμότητα του τουριστικού προϊόντος της Χίου και δεν ξέρω αν έχετε χρόνια να περιμένουμε μέχρι το υπερταμείο να αποκτήσει διοίκηση και να αποφασίσει πώς θα λειτουργήσει.

Το κρίσιμο είναι να προχωρούν αυτά τα έργα. Και αν το υπερταμείο αποφασίσει κάπως να ιδιωτικοποιήσει το αεροδρόμιο της Χίου, φαντάζομαι ότι η επένδυση, που θα κάνει το ελληνικό δημόσιο δεν θα πάει χαμένη. Αντιθέτως, θα αντικατοπτρίζεται στο τίμημα που θα ληφθεί.

Απ’ ό,τι φαίνεται ούτε η περίφραξη τελειώνει, γιατί για να γίνει η περίφραξη χρειάζεται -και είχατε πει όταν ήλθατε στη Χίο ότι θα το προέβλεπε το Υπουργείο να το κάνει- τη μετακίνηση της οδού Χρήστου προς την Αεροπόρου Ροδοκανάκη. Δεν μπορεί να κλείσει η περίφραξη, απ’ ό,τι φαίνεται και να καταργηθεί ο παλιός δρόμος για πολλούς μήνες ακόμη. Το πιο σημαντικό, όμως, είναι ότι από εδώ δεν φαίνεται να υπάρχει ένα χρονοδιάγραμμα μέχρι το 2020 να ξεκινήσει το έργο.

Έχουμε, λοιπόν, ένα νησί του βορείου Αιγαίου, το οποίο πλήττεται από τη μεταναστευτική κρίση, βλέπει να μην έχει πλέον πτήσεις charter, γιατί, δυστυχώς, αεροσκάφη airbus, γεμάτα με επιβάτες, καύσιμα και αποσκευές δεν μπορούν να προσγειωθούν στον υπάρχοντα αεροδιάδρομο. Αναγκάζονται, λοιπόν, να σταματήσουν για ανεφοδιασμό σε άλλα νησιά και κατ’ επέκταση, αυτό το κάνει μη ανταγωνιστικό. Την ίδια στιγμή η Κυβέρνηση δεν κατάφερε, δια του Υπουργείου Εξωτερικών, να επεκτείνει για άλλη μια χρονιά το πιλοτικό πρόγραμμα για βίζες Σένγκεν για τα νησιά του βορείου Αιγαίου, ώστε τουλάχιστον να έχουν τουρισμό από τη γείτονα. Έτσι, λοιπόν, δημιουργείται ένα αδιέξοδο.

Πρόσφατα ο κ. Κουρουμπλής και η κ. Κουντουρά κάλεσαν τους φορείς των νησιών για να βρουν ιδέες προβολής του τουριστικού προϊόντος. Μα, αν δεν υπάρχει αεροδρόμιο σε ένα ακριτικό νησί, σε ένα νησί της παραμεθόριου, το οποίο να μπορεί να ανταποκριθεί στις σύγχρονες τάσεις του τουρισμού, είναι δεδομένο ότι όλες αυτές οι συζητήσεις γίνονται για το θεαθήναι.

Η Υπηρεσία Πολιτική Αεροπορίας στο σχέδιό της μιλάει για πολύ συγκεκριμένα πράγματα. Περιγράφει τα απαιτούμενα έργα για την επέκταση και τον εκσυγχρονισμό του αεροδρομίου. Ο αεροσταθμός είναι πάρα πολύ μικρός και πάρα πολύ παλιός. Ο διάδρομος και η απαλλοτρίωση παραδόθηκε - σας θυμίζω- τον Δεκέμβριο του 2014. Έγιναν όλες οι διοικητικές αποβολές και παραδόθηκαν τα κλειδιά -να το πω απλά- στην Υπηρεσία Πολιτική Αεροπορίας τον Δεκέμβριο του 2014. Δύο χρόνια μετά ακόμη δεν έχει κλείσει ούτε το ήσσονος σημασίας έργο της περίφραξης και στο πεδίο ελιγμών, στον παραλιακό δρόμο δεν έχει γίνει καμμία πρόοδος.

Τελικά, πιστεύω αυτό που σας είπα και πριν, ότι ο ΣΥΡΙΖΑ δεν πιστεύει πως η Χίος χρειάζεται αεροδρόμιο. Ευτυχώς, αυτό θα αλλάξει σύντομα.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, έχετε τον λόγο και πάλι.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε, να ευχαριστήσω τον κ. Μηταράκη για την επιβεβαίωση της πολιτικής που ασκούσε η Νέα Δημοκρατία και γι’ αυτά που προτείνει στη χώρα.

Τι λέει ο κ. Μηταράκης και η Νέα Δημοκρατία; Φτιάξτε τα αεροδρόμια, ρίξτε εκατομμύρια εκεί και ας είναι θολό το τοπίο σε περίπτωση που αυτά τα αεροδρόμια θελήσει η Νέα Δημοκρατία -όπως έκανε όταν ήταν κυβέρνηση- ή οι δανειστές να ιδιωτικοποιηθούν.

Κύριε Μηταράκη, τα λεφτά του ελληνικού λαού εμείς δεν τα χαλαλίζουμε. Εσείς δώσατε, όχι τα δεκατέσσερα αεροδρόμια στο ΤΑΙΠΕΔ για ιδιωτικοποίηση, αλλά όλα τα αεροδρόμια της χώρας. Εμείς, όμως, δεν πρόκειται να επαναλάβουμε τα λάθη που έκανε η προηγούμενη κυβέρνηση.

Δεν υπάρχει περίπτωση να κάνουμε έργα εκσυγχρονισμού σε αεροδρόμια, αν αυτά είναι προς ιδιωτικοποίηση. Δεν είναι, με τη διαβούλευση που έχει γίνει, ευτυχώς και περιμένουμε να επιβεβαιωθεί αυτό, μετά τη μελέτη που έχει κατατεθεί στο ΤΑΙΠΕΔ και έχει εκπονήσει το ΤΑΙΠΕΔ, να πάνε στο υπερταμείο, να είναι προς αξιοποίηση και να προχωρήσουμε. Δεν πρόκειται να κάνουμε αυτό που κάνατε εσείς, να κάνουμε δύο μεγάλα έργα και να δεσμεύσουμε πόρους από την Ευρωπαϊκή Ένωση για δημόσια περιουσία, που υπήρχε περίπτωση, έστω και στα λόγια, τυπικά, να είναι προς ιδιωτικοποίηση.

Επομένως, όπως πολύ καλά είπατε, και η Χίος χρειάζεται αεροδρόμιο και οι υπόλοιπες περιοχές της χώρας χρειάζονται αεροδρόμιο. Τα αεροδρόμια πρέπει να εκσυγχρονιστούν. Δεν το κάνατε τόσα χρόνια. Για κάποια δεν το κάνατε με σκοπιμότητα, για να απαξιώσετε και την Υπηρεσία Πολιτικής Αεροπορίας και τα αεροδρόμια και να τα δώσετε σε ιδιώτες.

Αυτόν τον κατήφορο τον σταματήσαμε με δύο τρόπους. Ο ένας είναι να διαπραγματευτούμε σκληρά, για να μην ιδιωτικοποιηθεί η Υπηρεσία Πολιτικής Αεροπορίας ή μέρος της, όπως ήθελαν πάρα πολλοί, που είναι σε νεοφιλελεύθερη λογική. Ο δεύτερος είναι, με την αναβάθμιση και τον εκσυγχρονισμό δημόσιων αεροδρομίων ή και με την εκμετάλλευσή τους, αλλά με μια ορθολογική, εάν θέλετε, σκοπιά.

Εσείς παραδώσατε δεκατέσσερα κερδοφόρα αεροδρόμια και κρατήσατε αυτά που δεν είναι κερδοφόρα. Και νεοφιλελεύθερος να είναι κανείς, δεν μπορεί να δεχθεί το δικό σας σκεπτικό, ιδιαίτερα όταν τα «πλουτίσατε» και με τρία μεγάλα έργα εκσυγχρονισμού των τριών αρκετά μεγάλων αεροδρομίων που έχει η χώρα. Και σ’ αυτό το παράδειγμα δεν θα σας ακολουθήσουμε.

Κάναμε αυτά που έπρεπε να κάνουμε για να λειτουργεί το αεροδρόμιο όπως πρέπει, κάνουμε σχεδιασμό, δεσμεύσαμε χρήματα –και το καταθέτω- για την περίοδο 2014-2020, αλλά αυτό δεν σημαίνει, σε καμμία περίπτωση, ότι θα προχωρήσουν αυτά τα έργα, αν δεν απελευθερωθούν από το ΤΑΙΠΕΔ τα υπόλοιπα αεροδρόμια, που εσείς παραδώσατε.

Ευχαριστώ πολύ.

(Στο σημείο αυτό ο Υπουργός κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

 **ΠΡΟΕΔΡΕΥΩΝ (Δημήτριος Κρεμαστινός):** Και εγώ σας ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και δύο συνοδοί καθηγητές από το Σχολείο Δεύτερης Ευκαιρίας Περιστερίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω προς το Σώμα ότι οι Υπουργοί Εσωτερικών, Οικονομίας και Ανάπτυξης, Παιδείας, Έρευνας και Θρησκευμάτων, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης, Περιβάλλοντος και Ενέργειας, Υποδομών και Μεταφορών, Μεταναστευτικής Πολιτικής, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων και Επικρατείας, οι Αναπληρωτές Υπουργοί Εσωτερικών, Οικονομίας και Ανάπτυξης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών και Περιβάλλοντος και Ενέργειας, καθώς και οι Υφυπουργοί Εξωτερικών και Οικονομικών κατέθεσαν στις 10-2-2017, σχέδιο νόμου: «Συμπληρωματικά μέτρα εφαρμογής του Κανονισμού (ΕΕ, ΕΥΡΑΤΟΜ) 1141/2014 περί ευρωπαϊκών πολιτικών κομμάτων και ιδρυμάτων, μέτρα επιτάχυνσης του κυβερνητικού έργου αρμοδιότητας Υπουργείου Εσωτερικών και άλλες διατάξεις».

Παραπέμπεται στις συναρμόδιες Διαρκείς Επιτροπές.

Επίσης, ο Βουλευτής κ. Κωνσταντίνος Κουκοδήμος, Βουλευτής της Νέας Δημοκρατίας του Νομού Πιερίας, ζητεί άδεια ολιγοήμερης απουσίας στο εξωτερικό, για προσωπικούς λόγους, από την Κυριακή 19 Φεβρουαρίου 2017 έως την Τρίτη 21 Φεβρουαρίου 2017.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η Βουλή ενέκρινε τη ζητηθείσα άδεια.

Προχωρούμε τώρα στη δέκατη με αριθμό 403/30-1-2017 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ-ΔΗΜΑΡ κ. Παπαθεοδώρου προς τον Υπουργό Εθνικής Άμυνας, σχετικά με την κατασπατάληση ευρωπαϊκής χρηματοδότησης–ακατάλληλη σίτιση προσφύγων.

Θα απαντήσει ο Αναπληρωτής Υπουργός Εθνικής Άμυνας κ. Βίτσας.

Ο κ. Παπαθεοδώρου έχει τον λόγο για δύο λεπτά.

**ΘΕΟΔΩΡΟΣ ΠΑΠΑΘΕΟΔΩΡΟΥ**: Σας ευχαριστώ, κύριε Πρόεδρε.

Μιας και μας παρακολουθούν μαθητές από σχολεία σήμερα, να εξηγήσουμε ότι τα άδεια έδρανα της Βουλής δεν οφείλονται στους Βουλευτές, λόγω της ημέρας του Κοινοβουλευτικού Ελέγχου, αλλά της μη προσέλευσης των Υπουργών για να απαντήσουν στις ερωτήσεις τους.

Γι’ αυτό ευχαριστώ τον κύριο Υπουργό που είναι εδώ, διότι το προσφυγικό τελευταία είναι στην επικαιρότητα μάλλον με μελανά σημεία, κύριε Υπουργέ.

Η σίτιση των προσφύγων στα Κέντρα Φιλοξενίας έχει εδώ και καιρό αρχίσει να ταυτίζεται με σκάνδαλα ή με καταγγελίες για σκάνδαλα. Τελευταία, φορείς, οι οποίοι δραστηριοποιούνται στα Κέντρα Φιλοξενίας έχουν καταγγείλει ότι όχι μόνο η σίτιση είναι ακατάλληλη, αλλά καθημερινά, λόγω αυτής της ακαταλληλότητας, πετιούνται χιλιάδες μερίδες φαγητού, διότι κρίνεται ότι δεν μπορούν να καταναλωθούν από τους πρόσφυγες.

Όμως, ταυτόχρονα, στην πλέον πρόσφατη έκθεσή της η ECHO, η Ευρωπαϊκή Επιτροπή, καταγράφει αυτή τη γενικευμένη δυσαρέσκεια, όπως λέει, για τη σίτιση των προσφύγων. Συγχρόνως, αναγνωρίζει ότι ο Ελληνικός Στρατός κάνει μεγάλες προσπάθειες για να παράσχει σίτιση στους πρόσφυγες, αλλά ότι το σύστημα του catering που έχει επιλεγεί εδώ και πάρα πολύ καιρό, έχει οδηγήσει σε καταγγελίες στην επιτροπή- δεν τις αναφέρει ως καταγγελίες, αλλά ως εκθέσεις- για τη γενικευμένη ακαταλληλότητά τους και τη δυσαρέσκεια των ωφελούμενων.

Επίσης, η επιτροπή λέει ότι από την 1η Ιανουαρίου θα αλλάξει το σύστημα και δίνει εντολή στην Ελλάδα να αλλάξει το σύστημα και να βρεθούν, μέσω της διαβούλευσης με την ελληνική Κυβέρνηση, άλλοι εναλλακτικοί τρόποι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Το ζήτημα είναι ότι αυτές οι εταιρείες catering, κύριε Υπουργέ, είναι ανάδοχοι των συγκεκριμένων διαγωνισμών και υλοποιούν τις συμβάσεις τους.

Έχετε τέτοιου τύπου καταγγελίες; Έχει διενεργηθεί έλεγχος από την πλευρά του Υπουργείου; Και μέχρι πότε θα ισχύσουν οι συγκεκριμένες συμβάσεις, οι οποίες ναι μεν είναι βραχείας διάρκειας, αυτές του Ελληνικού Στρατού με τις συγκεκριμένες εταιρείες, αλλά εδώ υπάρχουν και καταγγελίες, όχι μόνο από φορείς, αλλά και από όσους έχουν επισκεφτεί τα κέντρα φιλοξενίας.

Τα υπόλοιπα θα τα αναπτύξω στη δευτερολογία μου, κύριε Πρόεδρε.

Ευχαριστώ.

**ΠΡΟΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κύριε Υπουργέ, έχετε τον λόγο για τρία λεπτά.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ευχαριστώ, κύριε Πρόεδρε.

Κατ’ αρχάς, θεωρώ ότι η ερώτηση γίνεται με καλή προαίρεση. Άρα, θα πρέπει να κάνω μερικές διορθώσεις, με την έννοια ότι αναφέρεστε σε ένα κείμενο προτάσεων για βελτίωση της κατάστασης στην Ελλάδα και την Ιταλία, που δίνει η ECHO, παίρνοντας υπ’ όψιν τι έχει γίνει το 2016.

Όπως γνωρίζετε, ανέλαβαν οι Ένοπλες Δυνάμεις, ο Ελληνικός Στρατός και τα τρία επιτελεία, μια σειρά υποχρεώσεων για τη διαχείριση του προσφυγικού και μεταναστευτικού ζητήματος –όχι ότι είναι επίκαιρο, γιατί είναι επίκαιρο εδώ και τρία χρόνια τουλάχιστον- και έχουν το «έχειν καλώς», θα έλεγε κανείς, παγκοσμίως.

Πιο συγκεκριμένα, το ζήτημα της σίτισης δεν είναι απλά θέμα φαγητού, αλλά συγχρόνως είναι ζήτημα ηρεμίας μέσα στους χώρους υποδοχής και στα κέντρα φιλοξενίας.

Έως τώρα, στα γενικά επιτελεία, που έχουν αναλάβει σχεδόν το σύνολο –εξαιρείται η δομή της Ύπατης Αρμοστείας και η δομή του Ελληνικού, που είναι από μια δανέζικη ΜΚΟ- δεν έχουν υπάρξει επίσημες καταγγελίες. Γι’ αυτό άλλωστε και στην ίδια την έκθεση στις προτάσεις δεν αναφέρονται επίσημες καταγγελίες.

Όμως, παρ’ όλα αυτά, υπάρχει μια πραγματικότητα, που συνίσταται σε δύο ζητήματα: Το ένα ζήτημα είναι ότι υπάρχουν ορισμένες -ευτυχώς όχι πολλές- περιπτώσεις και δεύτερον, ότι υπάρχει η κόπωση μιας οικογένειας ή ενός ανθρώπου, που τρώει συνέχεια catering. Το να τρώει κάποιος επί αρκετούς μήνες από catering, όπως καταλαβαίνετε, δεν είναι το καλύτερο πράγμα που θα μπορούσε να συμβεί, όχι μόνο στον πρόσφυγα και στον μετανάστη, αλλά και σε εμάς τους ίδιους.

Όμως, όλο αυτό το χρονικό διάστημα γίνονται όλοι οι απαραίτητοι έλεγχοι. Και με βάση τα έγγραφα που θα σας αναφέρω στη δευτερολογία μου –και θα σας τα δώσω κιόλας- θα διαπιστώσετε ότι αυτοί οι έλεγχοι είναι πάρα πολύ συχνοί, είναι πάνω σε διάφορα επίπεδα και έχουν αποφέρει, από αποτελέσματα μέχρι πρόστιμα και εκπτώσεις. Αυτό είναι το ένα θέμα, ότι αυτή τη στιγμή είκοσι χιλιάδες άνθρωποι σιτίζονται με διαφορετικό τρόπο.

Το δεύτερο θέμα, που έχει πολύ μεγάλη σημασία, είναι ότι εμείς προσπαθούμε να βρούμε εναλλακτικούς τρόπους σίτισης, οι οποίοι δεν είναι και τόσο εύκολοι.

Το τρίτο είναι ότι προσπαθούμε να πείσουμε –ας πούμε- τους partners μας, τους συνεργάτες μας ότι δεν μπορούν να συμπεριφέρονται σε μια ευρωπαϊκή χώρα, όσον αφορά τα ζητήματα της χρηματοδότησης, όπως σε άλλες περιοχές με συγκεκριμένη αστάθεια. Αυτή είναι η προσπάθεια την οποία κάνουμε. Άρα, εμείς καταβάλλουμε κάθε προσπάθεια.

Όσον αφορά το δεύτερο σκέλος της ερώτησής σας, το Υπουργείο Εθνικής Άμυνας πήρε από την Ευρωπαϊκή Ένωση περίπου 80 εκατομμύρια ευρώ για το σύνολο της προσπάθειάς του. Από αυτά έχει αναλωθεί περίπου το 99%. Έχουν ισόποσα ελεγχθεί και έχει δοθεί από την Ευρωπαϊκή Ένωση το «έχειν καλώς».

Αποτέλεσμα αυτού του «έχειν καλώς» είναι στη συζήτηση –αν δεν κάνω λάθος- μετά την έκθεση ή το εσωτερικό έγγραφο, για το οποίο συζητάμε, η ίδια η Ευρωπαϊκή Ένωση να έχει ζητήσει να επανυποβάλλουν οι Ένοπλες Δυνάμεις πρόταση και για το 2017, κάτι για το οποίο γίνεται συζήτηση και περιμένουμε να δούμε τι θα γίνει τις επόμενες ημέρες. Διότι οι συμβάσεις που υπάρχουν αυτή τη στιγμή λήγουν κατά κύριο λόγο στις 28 Φεβρουαρίου 2017 και είμαστε σε αναμονή του νέου επιπέδου χρηματοδότησης.

Βεβαίως, δεν θα αφήσουμε κανένα κέντρο υποδοχής, κανένα κέντρο φιλοξενίας, κανένα τέτοιο χώρο χωρίς φαγητό.

Τα άλλα θα τα αναφέρω στη δευτερολογία μου, κύριε συνάδελφε.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο και πάλι, κύριε Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κύριε Υπουργέ, πράγματι και οι δύο είμαστε καλής πρόθεσης σε αυτή τη συζήτηση, που αφορά όχι μόνο τη λειτουργία του κράτους, αλλά και τη λειτουργία –θα μου επιτρέψετε να πω- του παρακράτους αυτών των καταστάσεων και αυτών των διαγωνισμών.

Είπατε προηγουμένως ότι εδώ πρόκειται για μια πρόταση. Κύριε Υπουργέ, πράγματι, εδώ πρόκειται από την πλευρά της ECHO για μια απόφαση και ιδιαίτερα εδώ σε αυτή την έκθεση έχουμε επιχειρησιακές προτεραιότητες. Γι’ αυτό και λέει ότι μέχρι την 1η Μαρτίου 2017 θα πρέπει να έχουμε βρει άλλο εναλλακτικό σύστημα.

Τονίσατε ότι δεν υπάρχουν καταγγελίες και ότι δεν υπάρχουν επίσημες καταγγελίες. Θα σας πω το εξής: Τον περασμένο Σεπτέμβριο Βουλευτής του ΣΥΡΙΖΑ, συνάδελφός σας, κατήγγειλε μέλος νομαρχιακής ΣΥΡΙΖΑ –δεν θα αναφέρω ονόματα- ότι έστησε διαγωνισμό, ώστε να ανακηρυχθεί ανάδοχος, της τάξεως των 750.000 ευρώ. Αποτέλεσμα: Ο ενδιαφερόμενος αποχώρησε από τη νομαρχιακή του ΣΥΡΙΖΑ, αλλά ο διαγωνισμός εξελίχθηκε κανονικότατα και υλοποιήθηκε.

Άλλη καταγγελία, η οποία ήρθε σε εσάς: Ήρθε στη δημοσιότητα ο διαγωνισμός για τη σίτιση των σαράντα δύο κέντρων, με όρους προκήρυξης, όμως, οι οποίοι φαίνεται ότι φωτογράφιζαν συγκεκριμένες πανελλαδικής εμβέλειας εταιρείες και απέκλειαν κάποιες άλλες. Το ύψος αυτής της δαπάνης ήταν πάνω από 70 εκατομμύρια ευρώ. Είχατε δηλώσει τότε, τον Σεπτέμβριο, ότι ο διαγωνισμός δεν θα προχωρήσει, δεν θα είναι ετήσιος, αλλά θα πραγματοποιηθεί σε μηνιαία βάση.

Το ενδιαφέρον, κύριε Υπουργέ, δεν είναι μόνο ότι ανακόψατε αυτόν τον διαγωνισμό, ο οποίος ήταν στον αέρα. Το ενδιαφέρον είναι ότι σε αυτόν τον διαγωνισμό, κύριε Υπουργέ, συμμετείχαν εταιρείες, οι οποίες, όπως γνωρίζουμε όλοι ή ορισμένοι, είχαν κηρυχθεί έκπτωτες από διαγωνισμούς φορέων μαζικής εστίασης, όπως τα πανεπιστήμια και παρ’ όλα αυτά, αυτές οι εταιρείες βρίσκονταν μεταξύ των υποψηφίων αναδόχων, πριν διακόψετε τον διαγωνισμό. Δεν ξέρω αν ακόμα έχουν αναλάβει ορισμένα κέντρα. Μου λένε ότι έχουν αναλάβει και βρίσκονται εν ενεργεία.

Άλλες καταγγελίες από φορείς μη κυβερνητικών οργανώσεων τον Νοέμβριο για τη Ριτσώνα –το ξέρετε πάρα πολύ καλά γιατί είχατε παρέμβει- φέρουν την ημερήσια σίτιση να πετιέται κυριολεκτικά στα σκουπίδια. Αυτές είναι επίσημες καταγγελίες, κύριε Υπουργέ. Δεν είναι ανεπίσημες. Το γεγονός δε, ότι εσείς αναγκαστήκατε να απαντήσετε στις εφημερίδες, σημαίνει ότι υπήρχε πρόβλημα.

Το ζήτημα, λοιπόν, είναι ότι ακόμα και σήμερα έχουμε επώνυμες καταγγελίες –όχι επίσημες, επώνυμες- από άτομα, τα οποία έχουν δουλέψει σε αυτά τα hot spots ή τα κέντρα φιλοξενίας και δημοσίως έχουν καταγγείλει ότι δεν μιλάμε για απαράδεκτο φαγητό ούτε απλά για κατασπατάληση χρημάτων, μιλάμε για το απόλυτο αίσχος. Ούτε για αδέσποτα ζώα δεν κάνει το φαγητό, το οποίο δίνεται στους πρόσφυγες –γι’ αυτό και πετιέται- με ευθύνη αυτών που εποπτεύουν τα κέντρα. Σε χώρο κοντά στην Αθήνα, όχι μόνο πετιέται το φαγητό, αλλά, ακόμα και όταν το φαγητό που δεν καταναλώνεται ως ακατάλληλο προτάθηκε να πάει σε άλλη κοινωνική δομή, ξέρετε τι είπαν; Ότι το φαγητό αυτό είναι ακατάλληλο για ανθρώπους και γι’ αυτό το πετάνε. Δεν το πήραν σε καμμία κοινωνική δομή.

Γι’ αυτό λέω, κύριε Υπουργέ, ότι αυτές οι καταγγελίες και επίσημες είναι και οσμή σκανδάλου είναι. Και εν πάση περιπτώσει, η ερώτηση είναι μία: Πείτε μου σε ποια εταιρεία από αυτές έγινε έλεγχος και τι έχει βγάλει αυτός ο έλεγχος; Γιατί, αν δεν έχει γίνει έλεγχος, από τη μια πλευρά, πολύ απλά το φαγητό πετιέται, αλλά τα χρήματα δεν πετιούνται, πηγαίνουν στις τσέπες ορισμένων επιτηδείων και από την άλλη πλευρά, έχουμε τις καταγγελίες από τους πρόσφυγες ότι μόλις ανοίγουν το πακέτο, παίρνουν μόνο το ψωμί και το νερό και πετούν το υπόλοιπο.

Σε αυτά ζητάμε κάποια απάντηση. Είμαι σίγουρος ότι έχετε λάβει γνώση των συγκεκριμένων καταγγελιών.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, προτού σας δώσω τον λόγο πρέπει να χαιρετίσω το σχολείο που παρευρίσκεται.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και δύο εκπαιδευτικοί συνοδοί τους από Σχολείο Δεύτερης Ευκαιρίας Περιστερίου (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Παράλληλα, έχω να κάνω μία ανακοίνωση.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, δεν έχει τελειώσει η ερώτηση. Ο κύριος Υπουργός είναι όρθιος.

**ΠΡΟΕΔΡΕΥΩΝ (Δημήτριος Κρεμαστινός):** Αυτό είπα.

Ζητάω συγγνώμη. Το σχολείο θα αποχωρήσει. Γι’ αυτό έκανα τη διακοπή, για να πούμε αυτά που πρέπει να πούμε.

Κυρίες και κύριοι συνάδελφοι, έχω την τιμή να σας ανακοινώσω ότι η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Εθνικό Μητρώο Φορτοεκφορτωτών, Εθνικό Μητρώο Ιδιωτικών Φορέων Κοινωνικής Φροντίδας και άλλες διατάξεις».

Παρακαλώ, κύριε Υπουργέ, έχετε τον λόγο. Και με συγχωρείτε.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Δεν πειράζει κύριε Πρόεδρε. Αλίμονο, αυτά γίνονται!

Κατ’ αρχάς, κύριε Παπαθεοδώρου, θα σημειώσω ότι να συζητάω με βάση κάτι που είπε κάποιος σε κάποιον δημοσιογράφο και το έγραψε, όπως κάνατε στο τέλος εσείς, νομίζω ότι δεν βοηθάει και τη δική μας τη συζήτηση.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Υπουργέ, δεν είναι σε έναν δημοσιογράφο. Είναι σε εμένα προσωπικά.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Θα σας καταθέσω –γιατί όλα αυτά είναι πλέον συζήτηση του τύπου «μου είπε κάποιος, είπε σε κάποιον» κ.λπ.- μία συνοπτική εικόνα νέων δομών ανοιχτής φιλοξενίας των μεταναστών και προσφύγων της 10ης Φεβρουαρίου 2017, ένα πίνακα σίτισης δομών φιλοξενίας του ΓΕΣ –δεν έχω του ΓΕΑ, αλλά είναι η συντριπτική πλειοψηφία- της 10ης Φεβρουαρίου 2017, έναν πίνακα αποτελεσμάτων δειγματοληπτικών ελέγχων στις ανάδοχες εταιρείες παροχής σίτισης του ΓΕΣ, ο οποίος αναφέρεται, κατά κύριο λόγο, στην περίοδο του Δεκεμβρίου. Μπορώ να σας καταθέσω όλα τα στοιχεία από εκεί και πέρα.

Να σας πω μόνο για ένα από τα δύσκολα, δηλαδή το στρατόπεδο Παραδέλλη στη Λέσβο, τη γνωστή Μόρια. Στις 11 Δεκεμβρίου, στις 20 Δεκεμβρίου, την 1η Ιανουαρίου και στις 19 Ιανουαρίου έγιναν δειγματοληπτικοί έλεγχοι και μπορώ να σας πω και τα αποτελέσματα πολύ γρήγορα.

Στις 11 Δεκεμβρίου έγινε έλεγχος και αναφέρεται ότι δεν υπάρχει αναγραφή των ορθών ενδείξεων. Τα υπόλοιπα είναι καλά. Θα σας δώσω ακόμα μία σειρά από ελέγχους, από αυτούς τους οποίους αποδείχθηκε η μη κανονικότητα, για να δείτε τι έγινε σε αυτούς. Θα καταθέσω τα χαρτιά, για να μπορείτε να τα βρείτε.

Θα σας καταθέσω ακόμα το υπηρεσιακό σημείωμα που δόθηκε στα Γενικά Επιτελεία. Γι’ αυτό είπα ότι είναι λίγο δύσκολο να το μετράτε, γιατί τους διαγωνισμούς, αλλά και τους ελέγχους, τους κάνουν τα Γενικά Επιτελεία και οι αντίστοιχες μονάδες του Στρατού, της Αεροπορίας και του Ναυτικού στη συγκεκριμένη περιοχή. Δεν το γνωρίζω, αλλά μου φαίνεται απίθανο.

Γνωρίζω ότι στη Ριτσώνα, σε πρόσφατη δική μου επίσκεψη, με την ενεργό βοήθεια και του Ερυθρού Σταυρού και της Ερυθράς Ημισελήνου, στο βαθμό που υπάρχουν κάποιες περισσευούμενες μερίδες και σε συνεργασία με το Δήμαρχο της Χαλκίδας, δίνονται στη γύρω περιοχή σε αναξιοπαθούντες.

Εγώ δεν αμφισβητώ ότι υπήρξαν και τέτοιες περιπτώσεις. Λέω, όμως, ότι δεν είναι ο γενικός κανόνας. Ο γενικός κανόνας είναι ότι γίνεται συνεχώς βελτιούμενη προσπάθεια.

Το δεύτερο που θέλω να πω είναι ότι πρέπει να είμαστε πάρα πολύ προσεκτικοί, γιατί υπάρχουν όλα τα στοιχεία που δείχνουν ότι όχι μόνο δεν έγινε κατασπατάληση πόρων, αλλά εξοικονόμηση πόρων. Όταν μιλάμε για κάτι που συμπεριλαμβάνει εβδομήντα περίπου –κατά περιόδους εννοώ- χώρους φιλοξενίας, είναι διαφορετικό αν βρούμε σε έναν απ’ αυτούς μία ή δύο φορές.

Θέλω να σας πω ότι αυτό που έχουμε στο μυαλό μας, είναι να αλλάξει συνολικά ο τρόπος σίτισης. Κάπου-κάπου και όλο και περισσότερο, αυτός αλλάζει. Πρέπει, όμως, να είναι κατανοητό ότι σε ένα Κέντρο Φιλοξενίας που έχει, ας πούμε, χίλιους ανθρώπους, το να λειτουργήσει με την κάρτα του πρόσφυγα –που είναι η δική μου άποψη, αλλά και η άποψη του κ. Μουζάλα- για να μπορεί να πηγαίνει να ψωνίζει ο ίδιος, να μαγειρεύει και να έχει όλες αυτές τις δυνατότητες, δεν είναι το πιο εύκολο πράγμα στον κόσμο.

Στην Κόνιτσα το κάνουν, σε συνεργασία με τον Δήμο. Στη Ριτσώνα και στο Κουτσόχερο το συμπληρώνουμε σε συνεργασία με τον Ερυθρό Σταυρό και την Ερυθρά Ημισέληνο. Οπότε, αυτό που μπορώ να πω, είναι ας βοηθήσουμε όλοι, ώστε οι συνθήκες διαβίωσης να γίνονται ακόμη καλύτερες.

Ένα τελευταίο, που θέλω να σας πω, αφορά όχι μόνο τα ζητήματα του προσφυγικού, αλλά και τα ζητήματα της εθνικής άμυνας. Στα κόμματα του δημοκρατικού τόξου –ας το αποκαλέσουμε έτσι, και το λέω αυτό για να συνεννοηθούμε- οι πόρτες μας και τα στοιχεία είναι πάντα ανοιχτά, ώστε να γίνει αναλυτική συζήτηση. Οι υπηρεσίες μας είναι πάντα διαθέσιμες, ώστε να μπορείτε να έχετε την καλύτερη δυνατή ενημέρωση για να κάνουν και οι Βουλευτές με τον καλύτερο τρόπο τη δουλειά τους.

Σας καταθέτω για τα Πρακτικά τα στοιχεία που ανέφερα.

Ευχαριστώ πολύ.

(Στο σημείο αυτό ο Αναπληρωτής Υπουργός κ. Δημήτριος Βίτσας καταθέτει για τα Πρακτικά τα προαναφερθέντα στοιχεία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Και εμείς ευχαριστούμε.

Και τελευταία για σήμερα είναι η δέκατη τρίτη με αριθμό 428/31-1-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος την ΥπουργόΠολιτισμού και Αθλητισμού, σχετικά με την άμεση πρόσληψη των συμβασιούχων ορισμένου χρόνου (ΙΔΟΧ)-φυλάκων των μουσείων και αρχαιολογικών χώρων με καθεστώς μόνιμης και σταθερής εργασίας.

Θα απαντήσει η Υπουργός Πολιτισμού και Αθλητισμού κ. Λυδία Κονιόρδου.

Κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρία Υπουργέ, από τα μέσα Νοέμβρη του 2016 οι φύλακες μουσείων και αρχαιολογικών χώρων βρίσκονται στον αέρα, αφού έχουν λήξει οι επτάμηνες συμβάσεις ορισμένου χρόνου, με αποτέλεσμα, όπως κάθε χρόνο, οι αρχαιολογικοί χώροι και τα μουσεία να υπολειτουργούν, να μένουν κλειστοί, αφύλακτοι και εκτεθειμένοι σε διάφορους κινδύνους.

Χαρακτηριστικό παράδειγμα είναι το Αρχαιολογικό Μουσείο Ηρακλείου που σχεδόν όλος ο πρώτος όροφος πέρυσι παρέμεινε κλειστός για όλο τον χειμώνα, καθώς επίσης και οι αρχαιολογικοί χώροι Μαλίων, Φαιστού, Κνωσού και Γόρτυνας. Φέτος, εξαιτίας των επιτακτικών κινδύνων που έχουν δημιουργηθεί, λειτουργεί με δεκατρείς ημερήσιους φύλακες και τρεις νυχτοφύλακες με τετράμηνες συμβάσεις και όχι πέραν τις 31ης Μαρτίου 2017. Αυτή, όμως, δεν είναι λύση. Αυτά είναι μπαλώματα -επιτρέψτε μου τη λέξη.

Το Μουσείο Ηρακλείου διαθέτει τριάντα άτομα προσωπικό, ενώ οι ανάγκες για να λειτουργήσει με διπλοβάρδιες, λόγω υψηλής επισκεψιμότητας δώδεκα μήνες τον χρόνο, είναι για τουλάχιστον εξήντα άτομα.

Και δεν είναι μόνο οι παραπάνω γνωστοί αρχαιολογικοί χώροι που ανέφερα, οι οποίοι δεν μπορούν να λειτουργήσουν ούτε να φυλαχθούν ούτε να συντηρηθούν αποτελεσματικά. Υπάρχουν χιλιάδες μικρότεροι σε όλη τη χώρα, όπως για παράδειγμα η Αγία Τριάδα στη Φαιστό, Βαθύπετρο και Φουρνί δίπλα στην Κωμόπολη Αρχανών, που είναι αφημένοι στην τύχη τους. Χρειάζονται κατ’ αρχάς να αναδειχθούν, να συντηρηθούν, να φυλαχθούν, για να πεις ότι πραγματικά προστατεύεις την πολιτιστική κληρονομιά. Αν δεν το κάνει το κράτος με προσλήψεις μόνιμου προσωπικού, με γενναία κρατική χρηματοδότηση των υπηρεσιών, τότε ποιος θα το κάνει;

Είναι γνωστό ότι οι ελλείψεις προσωπικού και οι ελαστικές εργασιακές σχέσεις που έχουν επιβληθεί συνοδεύονται πάντα από εντατικοποίηση της δουλειάς, απληρωσιά, καταστρατήγηση των ωραρίων και τρομοκρατία πολλές φορές στους χώρους δουλειάς, αρκεί να βγει το πρόγραμμα με τη διευρυμένη λειτουργία αρχαιολογικών χώρων και μουσείων.

Είναι προβλήματα που συνειδητά όλες οι κυβερνήσεις και η δική σας εσκεμμένα, κατά την άποψη του ΚΚΕ, συντηρούν και τα χρησιμοποιούν ως πρόσχημα, προκειμένου να πέσει στα μαλακά σταδιακά η εμπλοκή ιδιωτών στη φύλαξη, προστασία, ανάδειξη, ψηφιοποίηση, διαχείριση της πολιτιστικής κληρονομιάς με εργολαβίες, εταιρείες σεκιούριτι, με τη μέθοδο της εθελοντικής φύλαξης και τις μη κυβερνητικές οργανώσεις, όπως για παράδειγμα η ΜΚΟ «ΔΙΑΖΩΜΑ» που δραστηριοποιείται στον χώρο του Πολιτισμού, και λυμαίνονται διάφορα κρατικά και κοινοτικά κονδύλια.

Δηλαδή, σταδιακά μεθοδεύεται η ιδιωτικοποίηση, η συνολική παράδοση των αρχαιολογικών χώρων, των μουσείων, των αρχαίων θεάτρων, των εκθεμάτων πολιτιστικής κληρονομιάς στα χέρια μονοπωλιακών ομίλων, για νέα πεδία κερδοφορίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Και η λύση είναι μία, για να μπορέσουν απρόσκοπτα να λειτουργήσουν όλες αυτές οι υπηρεσίες: η μονιμοποίηση. Όχι το «δεν θα κάνουμε συμβάσεις», που μπορεί να λένε κάποια κόμματα, αλλά η μονιμοποίηση χωρίς όρους και προϋποθέσεις, χωρίς καμιά διάκριση, του συνόλου των αρχαιοφυλάκων, οι οποίοι ήδη δουλεύουν για πολλά χρόνια με απαράδεκτες συμβάσεις ορισμένου χρόνου, ενώ καλύπτουν διαρκείς ανάγκες.

Και δεύτερον, η πρόσληψη επιπλέον αρχαιοφυλάκων, αρχαιολόγων, τεχνιτών, συντηρητών, μηχανικών, διαφόρων άλλων ειδικοτήτων, όλων αυτών δηλαδή που καλύπτουν πάγιες ανάγκες φύλαξης, συντήρησης και διατήρησης της πολιτιστικής κληρονομιάς και βέβαια να πάψει αυτό το απαράδεκτο καθεστώς του εικοσιτετραμήνου, του εξηνταμήνου και τα ληξιπρόθεσμα προγράμματα ΕΣΠΑ που δεν εξασφαλίζουν μια σταθερή δουλειά.

Έχουμε καταθέσει σχετικό ψήφισμα ως αναφορά σε εσάς, του Δημοτικού Συμβουλίου Ηρακλείου. Το καταθέτω στα Πρακτικά, για να υπάρχει και για την ιστορία.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα το ερώτημα, κυρία Υπουργέ, είναι το εξής: Τι μέτρα θα πάρετε -άμεσα όμως-, προκειμένου να προσληφθεί το μόνιμο προσωπικό, με πλήρη δικαιώματα, που να καλύπτει το σύνολο των ελλείψεων, έτσι ώστε να δοθεί τέλος σε αυτό το καθεστώς ομηρίας και να διασφαλιστεί η λειτουργία των μουσείων και των αρχαιολογικών χώρων σε όλη τη χώρα;

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Παρακαλώ, κυρία Υπουργέ, έχετε τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Κύριε Συντυχάκη, σας ευχαριστώ για την ερώτησή σας.

Δεν υπάρχει αμφιβολία ότι υπάρχει πολύ μεγάλη ανάγκη για τη φύλαξη της μεγάλης μας πολιτιστικής κληρονομιάς, στους αρχαιολογικούς χώρους και στα μουσεία. Το Υπουργείο Πολιτισμού και Αθλητισμού αναγνωρίζει αυτή την ανάγκη της κάλυψης των πάγιων αναγκών φύλαξης των αρχαιολογικών χώρων και των μουσείων από μόνιμο προσωπικό.

Γι’ αυτό και έχει προωθήσει από καιρό αίτημα για την πρόσληψη διακοσίων μόνιμων αρχαιοφυλάκων μέσω διαγωνισμού του ΑΣΕΠ. Έχει ήδη δοθεί η απαιτούμενη έγκριση πίστωσης από το Γενικό Λογιστήριο του Κράτους και αυτή τη στιγμή το θέμα βρίσκεται στο αρμόδιο Υπουργείο Διοικητικής Ανασυγκρότησης για την έκδοση της σχετικής εγκριτικής απόφασης.

Γνωρίζουμε ότι υπάρχει ένα τεράστιο έργο αρχαιολογικό, ανασκαφών, αναστήλωσης. Υπάρχει διαρκώς αυξανόμενη ανάγκη για φύλαξη. Όμως σε αυτή τη φάση καταφέραμε να υπάρξει μια μόνιμη απασχόληση, σύμφωνα με τις πάγιες ανάγκες, διακοσίων αρχαιοφυλάκων. Οι υπόλοιπες θέσεις -εποχικές θέσεις- που δημιουργούνται αφορούν τη φύλαξη των χώρων στο διάστημα που υπάρχει αυξημένη επισκεψιμότητα. Αυτές δεν είναι μόνιμες, πάγιες και διαρκείς ανάγκες. Είναι εποχικές.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Έχετε και πάλι τον λόγο, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Όντως, κυρία Υπουργέ, ο Πρωθυπουργός εξήγγειλε από τη Νίσυρο στα μέσα του Δεκέμβρη την πρόσληψη διακοσίων μονίμων αρχαιοφυλάκων. Αντιλαμβάνεστε ότι είναι σταγόνα στον ωκεανό, για δυο λόγους: Αφ’ ενός, γιατί -και μάλιστα, με εκτιμήσεις της ίδιας της Ομοσπονδίας Εργαζομένων του Υπουργείου Πολιτισμού- ανεβαίνουν οι πραγματικές ανάγκες προσωπικού στα χίλια άτομα σε σχέση με τη φύλαξη -αυτό είναι το πρώτο- και δεύτερον, οι ανάγκες αυξάνονται, δηλαδή δεν μπορεί, από τη μια, να λέμε για τουρισμό τριακόσιες εξήντα πέντε μέρες τον χρόνο, άρα άνοδο της επισκεψιμότητας και την ίδια στιγμή να λέτε ότι με διακόσιες προσλήψεις θα λύσετε το πρόβλημα. Άλλωστε, αυτά ειπώθηκαν τον Δεκέμβρη. Έχουμε Φλεβάρη. Να δούμε τελικά πού θα καταλήξει το ζήτημα.

Εκτός απ’ αυτό, οι διακόσιες προσλήψεις -αναφέρομαι στο Ηράκλειο- αντιστοιχούν σε δεκατρείς περίπου προσλήψεις φυλάκων για όλους τους αρχαιολογικούς χώρους και το Μουσείο του Ηρακλείου, όταν μόνο για το Μουσείο Ηρακλείου χρειάζονται τριάντα.

Άρα σε καμμία περίπτωση δεν καλύπτει ούτε στο ελάχιστο για να πεις ότι έχεις μια ορθή και αποτελεσματική αντιμετώπιση του ζητήματος. Ειδικά στην Κρήτη, όπως σας είπα, η ροή επισκεπτών παραμένει συνεχής καθ’ όλη τη διάρκεια του έτους. Ο ιστορικός, φυσικός και πολιτιστικός πλούτος της την καθιστά έναν ιδιαίτερο και μοναδικό προορισμό και κατά τη χειμερινή περίοδο.

Ωστόσο, αν και πρόκειται για αρχαιολογικούς χώρους ύψιστης πολιτιστικής αξίας, αυτά τα προβλήματα φύλαξης και υποστελέχωσης δυστυχώς παραμένουν και γιγαντώνονται καθημερινά, εκτός αν η πρόθεση της Κυβέρνησης, του Υπουργείου, η δική σας είναι να δώσετε τη φύλαξη και το σύνολο, βέβαια, της λειτουργίας και διαχείρισης των πολιτιστικών μνημείων προοπτικά, σταδιακά είτε στην ιδιωτική κερδοσκοπία είτε μέσω των μη κυβερνητικών οργανώσεων σε εταιρείες security και τα πιο χοντρά και τα πιο κερδοφόρα «φιλέτα» σε διάφορους πολυεθνικούς ομίλους. Είναι σε εξέλιξη το ροκάνισμα εκατομμυρίων ευρώ από εργολάβους και υπεργολάβους -τα είχαμε συζητήσει πάλι εδώ-, που αφορούν στην ψηφιοποίηση κινητών μνημείων με την ανοχή, αν όχι την παρότρυνση, της Κυβέρνησης και τη δική σας προσωπικά. Δεν έχετε κάνει απολύτως τίποτα γι’ αυτό το ζήτημα.

Την ίδια στόχευση έχουν και οι διάφορες συνεργίες, συνεργασίες που αναπτύσσει η ΜΚΟ «ΔΙΑΖΩΜΑ» με δήμους, περιφέρειες, τη συμμετοχή χορηγών εταιρειών σε δράσεις που αφορούν τα αρχαία θέατρα, τη φύλαξη αρχαιολογικών χώρων από εθελοντές, για τις οποίες βέβαια θα απορροφήσει μεγάλο μέρος κονδυλίων μέσω του νέου ΕΣΠΑ.

Υποθέτω ότι γνωρίζετε για τη ΜΚΟ «ΔΙΑΖΩΜΑ». Είστε ιδρυτικό μέλος αυτής της μη κυβερνητικής οργάνωσης. Πρόεδρος είναι ο πρώην Υπουργός Πολιτισμού του ΠΑΣΟΚ, ο κ. Σταύρος Μπένος και μάλιστα, ως αρωγό μέλος, η κ. Βλαζάκη, η Γενική Γραμματέας του δικού σας Υπουργείου.

Σήμερα, λοιπόν, αυτή την ώρα που συζητούμε και εμείς, συζητιέται στο Δημοτικό Συμβούλιο Ηρακλείου μνημόνιο συνεργασίας του Δήμου με τη «ΔΙΑΖΩΜΑ», που εκτός από τα αρχαία θέατρα και τη φύλαξη αρχαιολογικών χώρων, ανοίγει και δουλειές και σε άλλους τομείς, τις λεγόμενες «Πολιτιστικές Διαδρομές».

Καταθέτω αυτό το μνημόνιο συνεργασίας του Δήμου με τη «ΔΙΑΖΩΜΑ» στα Πρακτικά.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλοι αυτοί, λοιπόν, οι σχεδιασμοί εντάσσονται στο σχέδιο που καταρτίστηκε από τις προηγούμενες κυβερνήσεις και το συνεχίζετε εσείς. Το υλοποιείτε με χρήματα του λαού –μπορεί να είναι κοινοτικά, αλλά είναι χρήματα του λαού- έτσι ώστε οι αρχαιολογικές Υπηρεσίες, δηλαδή η φύλαξη, η συντήρηση και η διαχείριση, να περάσουν στις περιφέρειες.

Ξέρετε, λοιπόν, πόσα λεφτά θα σκορπιστούν μέσω του ΠΕΠ Κρήτης 2014-2020 σε διάφορους επιχειρηματίες και τις μη κυβερνητικές οργανώσεις για τέτοιου είδους έργα; Θα σκορπιστούν 14 εκατομμύρια ευρώ. Ποιος θα τα πάρει αυτά τα 14 εκατομμύρια ευρώ; Το πρώτο βήμα είναι αυτό, να γίνει συνέργεια ανάμεσα στις ΜΚΟ, στις περιφέρειες και στους δήμους. Εκεί είναι που θα εμπλακούν και διάφοροι «tour operator» και εφοπλιστικοί όμιλοι, για να γίνει το Ηράκλειο ένα «brand name» προκειμένου να κερδίσουν εκατομμύρια οι επιχειρηματικοί όμιλοι.

Άρα το θέμα είναι ότι ο πολιτισμός είναι κληρονομιά του λαού μας. Είναι αγαθό. Δεν είναι εμπόρευμα, ούτε πωλείται ούτε αγοράζεται. Επομένως, επανέρχομαι στο ερώτημά μου που είναι το εξής: Θα προσλάβετε προσωπικό έτσι ώστε να ενισχυθούν οι υπηρεσίες του Υπουργείου Πολιτισμού, να προστατευθούν, να φυλαχθούν, να συντηρηθούν, να λειτουργήσουν τα μουσεία και οι αρχαιολογικοί χώροι όλης της χώρας; Αυτό είναι το ζητούμενο και όχι τα «μπαλώματα», δηλαδή αραιά και πού κάποιες μονιμοποιήσεις ή τετράμηνες ή επτάμηνες συμβάσεις με συνθήκες γαλέρας.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Υπουργέ, έχετε τον λόγο για τη δευτερολογία σας.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Κύριε Συντυχάκη, με όλα τα θέματα που θέσατε, εκτός από το κύριο θέμα της ερώτησής σας, θα έπρεπε να χρησιμοποιήσουμε πολύ χρόνο για την απάντηση.

Ωστόσο, σας διαβεβαιώ ότι δεν υπάρχει καμμία πρόθεση ιδιωτικοποίησης της φύλαξης των αρχαιολογικών χώρων και αυτό είναι σαφές. Είμαστε σε θέση να προσλάβουμε προς το παρόν διακόσιους μόνιμους υπαλλήλους. Υπάρχει πρόθεση μίας δίκαιης κατανομής σε όλη την Ελλάδα με βάση την ιεράρχηση των μνημείων, των αρχαιολογικών χώρων και των μουσείων.

Επειδή θέσατε το θέμα του «ΔΙΑΖΩΜΑΤΟΣ» και νομίζω ότι προσφέρατε μία πολύ μεγάλη δόση παραπληροφόρησης, θα ήθελα να σας πω ότι το «ΔΙΑΖΩΜΑ» δεν παίρνει ΕΣΠΑ. Το «ΔΙΑΖΩΜΑ», με την προσφορά των πολιτών, παρέχει ώριμες μελέτες έτσι ώστε το Υπουργείο Πολιτισμού και Αθλητισμού να πάρει τα ΕΣΠΑ. Αναστηλώνοντας τα μεγάλα μνημεία προσφέρει έναν μεγάλο μοχλό ανάπτυξης στις περιοχές όπου αυτά αναστηλώνονται.

Αυτό έχει συμβεί. Μου κάνει εντύπωση που εσείς δεν το θέλετε αυτό. Δεν θέλετε τις τοπικές κοινωνίες να προκόβουν γύρω από τα αρχαία τους μνημεία; Δεν θέλετε αυτή η πλούσια κληρονομιά να μην είναι απλώς μία νεκρή κληρονομιά, αλλά να συμπαρασύρει όλες τις τοπικές κοινωνίες, την παιδεία, την υγιή επιχειρηματικότητα και όχι την παρασιτική;

Γιατί αυτό σας εμποδίζει, κύριε Συντυχάκη; Γιατί δεν το επιθυμείτε αυτό; Όλοι οι άνθρωποι θα προκόψουν γύρω από αυτά τα σπουδαία μνημεία, τα οποία αναστηλώνει το Υπουργείο Πολιτισμού. Αυτή είναι η πραγματικότητα. Επαναλαμβάνω ότι το «ΔΙΑΖΩΜΑ» προσφέρει υπηρεσίες στο Υπουργείο Πολιτισμού και δεν λυμαίνεται τα ΕΣΠΑ. Αυτό είναι παραπληροφόρηση και οφείλουμε να το πούμε καθαρά, για να μην υπάρχει κάποια σκοτεινή πλευρά.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 19.35΄ λύεται η συνεδρίαση για αύριο, ημέρα Τρίτη 14 Φεβρουαρίου 2017 και ώρα 18.00΄, με αντικείμενο εργασιών του Σώματος νομοθετική εργασία: σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**